**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ТҮР ХОРОО /КОРОНАВИРУСТ ХАЛДВАР /КОВИД-19/-ЫН ЦАР ТАХЛААС УРЬДЧИЛАН СЭРГИЙЛЭХ, ТЭМЦЭХ, НИЙГЭМ, ЭДИЙН ЗАСАГТ ҮЗҮҮЛЭХ СӨРӨГ НӨЛӨӨЛЛИЙГ БУУРУУЛАХ ТУХАЙ ХУУЛИЙН БИЕЛЭЛТИЙГ САР ТУТАМ НЭЭЛТТЭЙГЭЭР ХЭЛЭЛЦЭЖ, ХЯНАЛТ ТАВИХ ШААРДЛАГАТАЙ БОЛ УЛСЫН ИХ ХУРЛЫН ХОЛБОГДОХ БАЙНГЫН ХОРООНЫ ХУРАЛДААНААР ХЭЛЭЛЦҮҮЛЭХ, САНАЛ ДҮГНЭЛТ ГАРГАХ ҮҮРЭГ БҮХИЙ/-НЫ 2023 ОНЫ 01 ДҮГЭЭР САРЫН 18-**НЫ **ӨДӨР /ЛХАГВА ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл: | 1-3 |
| 2 | Хуралдааны дэлгэрэнгүй тэмдэглэл | 4-36 |
|  | 1. Коронавируст халдвар /Ковид-19/ цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийн үйлчлэх хугацаа дуусгавар болсонтой холбогдуулан хуулийн биелэлтийн талаарх Улсын онцгой комиссын мэдээлэл 2. Коронавируст халдвар цар тахлын үед эрүүл мэндийн салбарт авч хэрэгжүүлсэн арга хэмжээний талаарх мэдээлэл 3. Коронавируст халдвар /Ковид-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийн үйлчлэх хугацаа дуусгавар болсонтой холбогдуулан хуулийн хүрээнд төрийн албанд томилогдсон, чөлөөлөгдсөн албан хаагчдын талаарх мэдээлэл | 4-36 |

***Монгол Улсын Их Хурлын 2022 оны намрын ээлжит чуулганы***

***Түр хороо /Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийн биелэлтийг сар тутам нээлттэйгээр хэлэлцэж, хяналт тавих шаардлагатай бол Улсын Их Хурлын холбогдох Байнгын хорооны хуралдаанаар хэлэлцүүлэх, санал дүгнэлт гаргах үүрэг бүхий/-ны 2023 оны 01 дүгээр сарын 18-****ны* ***өдөр /Лхагва гараг/-ийн***

***хуралдааны товч тэмдэглэл***

Түр хорооны дарга Б.Баттөмөр ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 14 гишүүнээс 8 гишүүн хүрэлцэн ирж, 57.1 хувийн ирцтэйгээр хуралдаан 16 цаг 20 минутад Төрийн ордны “Жанжин Д.Сүхбаатар” танхимд эхлэв.*

*Томилолттой: Г.Мөнхцэцэг, Б.Саранчимэг;*

*Чөлөөтэй: П.Анужин, С.Ганбаатар, Г.Тэмүүлэн, Б.Энхбаяр.*

***Нэг.Коронавируст халдвар /Ковид-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийн үйлчлэх хугацаа дуусгавар болсонтой холбогдуулан хуулийн биелэлтийн талаар Улсын онцгой комисс, Эрүүл мэндийн яам болон Төрийн албаны зөвлөлийн мэдээлэл сонсох***

Хэлэлцэж буй асуудалтай холбогдуулан Улсын Их Хурлын гишүүн, Монгол Улсын Шадар сайд, Улсын онцгой комиссын дарга С.Амарсайхан, Эрүүл мэндийн сайд С.Чинзориг, Гадаад харилцааны дэд сайд Г.Амартүвшин, Эрүүл мэндийн дэд сайд С.Энхболд, Хөдөлмөр, нийгмийн хамгааллын дэд сайд С.Зулпхар, Гадаад харилцааны яамны Хөрш орнуудын газрын захирал Р.Алтангэрэл, мөн яамны Бодлого, төлөвлөлтийн газрын дэд захирал Д.Бямбадорж, Консулын газрын дэд захирал С.Энхцэцэг, Олон улсын гэрээ, эрх зүйн газрын Хилийн хэлтсийн дарга Д.Болд, Сангийн яамны Төрийн нарийн бичгийн дарга Ж.Ганбат, мөн яамны Төсвийн зарлагын газрын дарга М.Санжаадорж, Хөрөнгө оруулалт, хөгжлийн санхүүжилтийн газрын Хөгжлийн санхүүжилтийн хэлтсийн дарга Б.Ганзориг, Төсвийн бодлого, төлөвлөлтийн газрын Төсвийн зарлагын хэлтсийн дарга П.Бат-Эрдэнэ, Хөдөлмөр, нийгмийн хамгааллын яамны Хөдөлмөр эрхлэлтийн бодлогын хэрэгжилтийг зохицуулах газрын дарга С.Дамбий, мөн яамны Нийгмийн даатгалын бодлогын хэрэгжилтийг зохицуулах газрын дарга Б.Батжаргал, Хөдөлмөрийн харилцааны бодлогын хэрэгжилтийг зохицуулах газрын дарга Б.Алимаа, Нийгмийн халамжийн бодлогын хэрэгжилтийг зохицуулах газрын дарга Б.Ундрах, Эрүүл мэндийн сайдын зөвлөх Ц.Эрдэмбилэг, Эрүүл мэндийн яамны Эмнэлгийн тусламж үйлчилгээний газрын дарга Ж.Нарангэрэл, мөн яамны Нийтийн эрүүл мэндийн газрын дарга Д.Баярболд, Санхүү, эдийн засгийн газрын Хөрөнгө оруулалтын хэлтсийн дарга Т.Хонгорзул, мөн газрын Санхүү, даатгалын хэлтсийн мэргэжилтэн А.Мөнхжаргал, Эрүүл мэндийн даатгалын ерөнхий газрын дарга Л.Бямбасүрэн, Халдварт өвчин судлалын үндэсний төвийн захирал Ц.Билэгтсайхан, Онцгой байдлын ерөнхий газрын дарга Г.Ариунбуян, мөн газрын Тэргүүн дэд дарга бөгөөд штабын дарга Ж.Чүлтэмсүрэн, Улсын онцгой комиссын Нарийн бичгийн дарга Т.Баярхүү, Шадар сайдын ахлах зөвлөх бөгөөд Ажлын албаны дарга Ц.Уртнасан, зөвлөх Г.Отгончимэг, Хүний эрхийн Үндэсний Комиссын дарга Ж.Хунан, мөн Комиссын гишүүн Б.Энхболд, Гомдол мэдээлэл шалгах хэлтсийн дарга Г.Ууганбаатар, Судалгаа, дүн шинжилгээ, хяналт шалгалтын хэлтсийн дарга Д.Ёндонжамц, Төрийн албаны зөвлөлийн дарга Б.Баатарзориг, мөн зөвлөлийн гишүүн Д.Баатарсайхан, Ц.Амартөгс, Б.Идэрчулуун, С.Цэдэндамба, Ажлын албаны даргын албан үүргийг түр орлон гүйцэтгэгч Ж.Эрдэнэбат, Маргаан хянан шалгах газрын дарга Ч.Бат-Эрдэнэ, Сургалт судалгаа, мэдээллийн нэгдсэн сангийн газрын ахлах референт Л.Лхамжав, Монгол Улсын Ерөнхий аудиторын орлогч Я.Сарансүх, Аудитын нэгдсэн удирдлага, зохицуулалтын газрын захирал, тэргүүлэх аудитор Ц.Энхжавхлан, Санхүү-нийцлийн аудитын газрын захирал, тэргүүлэх аудитор Ц.Наранчимэг, Тэргүүлэх аудитор Я.Самбууням, мөн газрын ахлах аудитор Д.Цэгмиддорж нар оролцов.

Хуралдаанд Улсын Их Хурлын Тамгын газрын Хяналт шалгалт, үнэлгээний газрын Төсвийн хяналт, шинжилгээний хэлтсийн ахлах зөвлөх Ш.Батцэнгэл, референт Д.Гэрэлт-Од, Хууль, эрх зүйн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Чимгээ нар байлцав.

Коронавируст халдвар /Ковид-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийн үйлчлэх хугацаа дуусгавар болсонтой холбогдуулан хуулийн биелэлтийн талаарх Улсын онцгой комиссын мэдээллийг Монгол Улсын Шадар сайд, Улсын онцгой комиссын дарга С.Амарсайхан,

Коронавируст халдвар цар тахлын үед эрүүл мэндийн салбарт авч хэрэгжүүлсэн арга хэмжээний талаарх мэдээллийг Эрүүл мэндийн сайд С.Чинзориг,

Коронавируст халдвар /Ковид-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийн үйлчлэх хугацаа дуусгавар болсонтой холбогдуулан хуулийн хүрээнд төрийн албанд томилогдсон, чөлөөлөгдсөн албан хаагчдын талаарх мэдээллийг Төрийн албаны зөвлөлийн дарга Б.Баатарзориг нар танилцуулав.

Мэдээлэлтэй холбогдуулан Улсын Их Хурлын гишүүн Б.Бейсен, Д.Сарангэрэл, Б.Энх-Амгалан, Б.Баттөмөр нарын тавьсан асуултад Монгол Улсын Шадар сайд, Улсын онцгой комиссын дарга С.Амарсайхан, Онцгой байдлын ерөнхий газрын дарга Г.Ариунбуян, Эрүүл мэндийн дэд сайд С.Энхболд, Төрийн албаны зөвлөлийн дарга Б.Баатарзориг, мөн зөвлөлийн гишүүн Б.Идэрчулуун, Сангийн яамны Төрийн нарийн бичгийн дарга Ж.Ганбат, Үндэсний аудитын газрын Тэргүүлэх аудитор Я.Самбууням, Эрүүл мэндийн сайдын зөвлөх Ц.Эрдэмбилэг, Сангийн яамны Хөрөнгө оруулалт, хөгжлийн санхүүжилтийн газрын Хөгжлийн санхүүжилтийн хэлтсийн дарга Б.Ганзориг нар хариулж, тайлбар хийв.

Улсын Их Хурлын гишүүн Б.Баттөмөр үг хэлэв.

Түр хорооны гишүүд мэдээлэл сонслоо.

Хуралдаанаар 3 асуудал хэлэлцэв.

*Хуралдаан 2 цаг 17 минут үргэлжилж, 14 гишүүнээс 8 гишүүн хүрэлцэн ирж, 57.1 хувийн ирцтэйгээр 18 цаг 37 минутад өндөрлөв.*

Тэмдэглэлтэй танилцсан:

ТҮР ХОРООНЫ ДАРГА Б.БАТТӨМӨР

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ТҮР ХОРОО /КОРОНАВИРУСТ ХАЛДВАР/КОВИД-19/-ЫН ЦАР ТАХЛААС УРЬДЧИЛАН СЭРГИЙЛЭХ, ТЭМЦЭХ, НИЙГЭМ, ЭДИЙН ЗАСАГТ ҮЗҮҮЛЭХ СӨРӨГ НӨЛӨӨЛЛИЙГ БУУРУУЛАХ ТУХАЙ ХУУЛИЙН БИЕЛЭЛТИЙГ САР ТУТАМ НЭЭЛТТЭЙГЭЭР ХЭЛЭЛЦЭЖ, ХЯНАЛТ ТАВИХ ШААРДЛАГАТАЙ БОЛ УЛСЫН ИХ ХУРЛЫН ХОЛБОГДОХ БАЙНГЫН ХОРООНЫ ХУРАЛДААНААР ХЭЛЭЛЦҮҮЛЭХ, САНАЛ ДҮГНЭЛТ ГАРГАХ ҮҮРЭГ БҮХИЙ/-НЫ 2023 ОНЫ 01 ДҮГЭЭР САРЫН 18-**НЫ **ӨДӨР /ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Б.Баттөмөр:** Түр хорооны гишүүдийн энэ өдрийн амгаланг эрж мэндчилье. Түр хорооны ирц бүрдсэн тул 2023 оны 01 дүгээр сарын 18-ны өдрийн хуралдааныг нээснийг мэдэгдье.

Ажлын хэсгийн гишүүдийг оруулъя. Орж ирээд байраа эзлээрэй.

Эрүүл мэндийн яам, Сангийн яам, Хөдөлмөр, нийгмийн хамгааллын яам. Онцгой байдлын ерөнхий газрууд микрофонд суугаарай.

Хэлэлцэх асуудлыг танилцуулъя.

Коронавирус /КОВИД-19/ цар тахлаас урьдчилан сэргийлэх, тэмцэх, нийгэм эдийн засагт үзүүлэх сөрөг нөлөөллийг бууруулах тухай хуулийн 2020 оны 04 дүгээр сарын 20-ны өдөр Улсын Их Хурал баталсан. Энэ хууль 2 жил 8 сар гаруй хугацаанд хэрэгжсэн бөгөөд үйлчлэх хугацаа 2022 оны 12 дугаар сарын 31-ний өдрөөр дуусгавар болсон. Иймээс өнөөдрийн түр хорооны хуралдаанаар коронавирус цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийн хэрэгжилт, биелэлт, зарцуулсан төсөв, санхүүжилт, хуулийн хүрээнд төрийн албанд томилогдсон, чөлөөлөгдсөн албан хаагчдын талаар авах Улсын онцгой комисс болон холбогдох байгууллагын мэдээллийг сонсоно.

Хэлэлцэх асуудалтай холбогдуулан өөр саналтай гишүүн байна уу. Алга байна.

Түр хорооны хурлаар мэдээлэл хийхээр ирсэн ажлын хэсгийн бүрэлдэхүүнийг та бүхэнд танилцуулъя.

Амарсайхан Засгийн газрын гишүүн, Шадар сайд, Улсын онцгой комиссын дарга, Ариунбуян Онцгой байдлын ерөнхий газрын дарга, Хошууч генерал, Баярхүү Улсын онцгой комиссын нарийн бичгийн дарга, дэд хурандаа, Хаш-Эрдэнэ Онцгой байдлын ерөнхий газрын Санхүү, төсвийн хэлтсийн дарга, Уртнасан Шадар сайдын ахлах зөвлөх ба ажлын албаны дарга, Отгончимэг Шадар сайдын зөвлөх, Хунан Хүнийн эрхийн Үндэсний комиссын дарга, Энхболд Хүний эрхийн үндэсний комиссын гишүүн, Нарантуяа Комиссын гишүүн, Ууганбаатар хэлтсийн дарга, Ёндонжамц Хяналт шалгалтын хэлтсийн дарга, Баатарзориг Төрийн албаны зөвлөлийн дарга, Амартөгс Зөвлөлийн гишүүн, Баатарсайхан Зөвлөлийн гишүүн, Идэрчулуун Зөвлөлийн гишүүн, Цэдэндамба Зөвлөлийн гишүүн, Эрдэнэбат Ажлын албаны даргыг түр орлон гүйцэтгэгч, Бат-Эрдэнэ Төрийн албаны зөвлөлийн Маргаан хянан шийдвэрлэх газрын дарга, Сосорбарам Төрийн албаны зөвлөлийн Сонгон шалгаруулалтын газрын дарга, Жавхлан Засгийн газрын гишүүн, Сангийн сайд, Ганбат Сангийн яамны Төрийн нарийн бичгийн дарга, Санжаадорж Төсвийн зарлагын газрын дарга, Золбоо Санхүү, төсвийн судалгааны газрын дарга, Бат-Эрдэнэ Сангийн яамны Төсвийн бодлого, төлөвлөлтийн газрын Төсвийн зарлагын хэлтсийн дарга, Чинзориг Засгийн газрын гишүүн, Эрүүл мэндийн сайд, Энхболд Эрүүл мэндийн дэд сайд, Эрдэмбилэг Эрүүл мэндийн сайдын зөвлөх, Бямбасүрэн Эрүүл мэндийн даатгалын ерөнхий газрын дарга, Нарангэрэл Эрүүл мэндийн яамны Эмнэлгийн тусламж үйлчилгээний газрын дарга, Баярболд Эрүүл мэндийн яамны Нийтийн эрүүл мэндийн газрын дарга, Хонгорзул Эрүүл мэндийн яамны Санхүү, эдийн засгийн газрын Хөрөнгө оруулалтын хэлтсийн дарга, Мөнхцэцэг Эрүүл мэндийн яамны Санхүү, даатгалын хэлтсийн дарга, Мөнхжаргал эрүүл мэндийн яамны Санхүү, эдийн засгийн газрын Санхүүгийн даатгалын хэлтсийн төсвийн мэргэжилтэн, Сансармаа төсвийн мэргэжилтэн, Билэгсайхан Халдварт өвчин судлалын үндэсний төвийн захирал, Дашпагма Үндэсний төвийн албаны дарга, Батчимэг Эрүүл мэндийн яам, Амартүвшин Гадаад харилцааны дэд сайд, Алтангэрэл Гадаад харилцааны яамны Газрын захирал, Болд Хилийн хэлтсийн дарга, Бямбадорж Бодлого, төлөвлөлтийн газрын дэд захирал, Энхцэцэг Гадаад харилцааны яамны Консулын газрын дэд захирал, Зулпхар Хөдөлмөр, Нийгмийн хамгааллын дэд сайд, Дамбий Бодлог хэрэгжилтийг зохицуулах газрын дарга, Батжаргал Нийгмийн даатгалын бодлого хэрэгжилтийн зохицуулах газрын дарга, Алимаа Хөдөлмөрийн харилцааны бодлого хэрэгжилтийг зохицуулах газрын дарга, Ундрах Нийгмийн халамжийн бодлогын хэрэгжилт зохицуулах газрын дарга, Үндэсний аудитын газар. Сарансүх Ерөнхий аудиторын орлогч, Энхжавхлан Тэргүүлэх аудитор, Наранчимэг Тэргүүлэх аудитор, Самбууням Тэргүүлэх аудитор, Цэгмэд Санхүү, нийцлийн аудитын газрын Ахлах аудитор гэсэн бүрэлдэхүүнтэй ажлын хэсэг өнөөдөр энд цугласан байна. Хэлэлцэх асуудалдаа оръё. Эхний мэдээллийг сонсъё. Танилцуулах мэдээллийг 3 мэдээллийг сонссоны дараа гишүүд асуулт асууж, үг хэлнэ.

Коронавируст халдвар цар тахлын үед эрүүл мэндийн салбарт хэрэгжүүлсэн арга хэмжээний талаар Засгийн газрын гишүүн, Эрүүл мэндийн сайд Содномын Чинзоригийн мэдээллийг сонсъё. Чинзориг сайдад микрофон өгье.

**С.Чинзориг:** Түр хорооны гишүүдийн амгаланг айлтгая.

Коронавируст халдвар цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийн хэрэгжилт үр дүнгийн талаар та бүхэнд товч танилцуулъя.

Дэлхий дахинд өнөөдрийн байдлаар коронавируст халдвараар 662 сая хүн өвчилж 6.7 сая хүн нас барж, халдварын тархалт бас харьцангуй буурч байна гэсэн ийм мэдээлэлтэй байна. Монгол Улсад 1,007,843 хүн өвчилж 2,136 хүн нас барсан гэсэн ийм тоон статистик мэдээлэлтэй байна. Ковид-19 халдварын цар тахлыг даван туулахад дэлхийн 32 улс тусгай хууль батлан хэрэгжүүлсэн байна. Манай Улсын хувьд 2020 оны 04 дүгээр сарын 29-ний өдөр коронавируст халдварын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийг батлуулан хэрэгжүүлсэн. Хууль батлагдсанаар шуурхай шийдвэрээ гаргуулах эрх зүйн орчин бүрдсэн гэж үзэж байгаа. Эрүүл мэндийн салбарын урсгал төсөвт тодотгол хийх, эрүүл мэндийн байгууллагын хэвийн үйл ажиллагааг хангах чиглэлээр зардлын зориулалт арга хэмжээ, зардал хооронд төсвийн ерөнхийлөн захирагч нарын хооронд шилжүүлэх боломжийг хангаж, санхүүжүүлэх боломж нөхцөлийг бол бас бүрдүүлсэн нь маш давуу тал болсон гэж бол үзэж байна. Эрүүл мэндийн байгууллагуудын бэлэн байдлыг хангах, шаардлагатай тоног төхөөрөмжөөр хангах, дуусаагүй барилга байгууламжийг дуусгах, ашиглалтад оруулах шаардлагатай санхүүжилтийн эх үүсвэрийг төсвийн тодотголоор бас шийдвэрлэж өгч байсан нь их давуу тал болсон гэж үзэж байна. Цар тахлын үед төрийн үйлчилгээг мэдээллийн технологи ашиглан цахим хэлбэрээр үзүүлэх боломжийг бүрдүүлж төрийн үйлчилгээний нэгдсэн системийг нэвтрүүлэх зохицуулалтын хүрээнд халдварын эрт илрүүлэх шинжилгээ, тандалтад цахим технологи нэвтрүүлснээр салбар дундын үйл ажиллагаа, мэдээллийн нэгдсэн урсгалыг бий болгож чадсан гэж бол үзэж байна. Эрүүл мэндийн яамны дэргэд эмнэл зүйн болон тархвар судлал, эрдэмтдийн зөвлөлийг байгуулж, Дэлхийн эрүүл мэндийн байгууллага болон судалгаа, шинжилгээний үр дүнд үндэслэн өөрийн орны Коронавируст халдварын тархалтын нөхцөл байдалтай уялдуулан тандалт, оношилгоо, эмчилгээний заавар удирдамжийг боловсруулж, тандалтын зааврыг 5 удаа, эмчилгээ оношилгооны заавар 9 удаа шинэчлэн хэрэгжүүлсэн.

Халдварын эмчилгээний хяналтыг сайжруулах, хүндрэхээс сэргийлэх зорилгоор анхан шатлалын эрүүл мэндийн байгууллагад Халдвар батлагдсан иргэний эмчилгээ, хяналтыг шилжүүлсэн төдийгүй явуулын лабораторийн тусламж үйлчилгээг гарган иргэд үзлэг, оношилгоонд хамрагдах боломжийг бүрдүүлсэн. Цар тахлын хүнд үед эмнэлгийн тусламж үйлчилгээнд халдвартай иргэнийг зөв эрэмбэлэх, хөнгөн, хүндэвтэр, эмнэл зүйн хэлбэрийн үед нарийвчлан хянах, хүнд эмнэл зүйн тохиолдлыг эрчимтэй эмчилж нэн хүнд хэлбэрт шилжүүлэхгүй байх гол зарчмыг баримтлан ажилласан нь үр дүнтэй болсон гэж бол үзэж байна.

Эрүүл мэндийн сайдын 2021 оны А/203 тушаалаар Халдварт өвчин судлалын үндэсний төвд төвлөрч байсан тандалтын багийг өргөжүүлж эрүүл мэндийн төвүүдэд тандалтын багийг байгуулж, Нийслэлийн хэмжээнд 40-50 баг, Аймгийн хэмжээнд 5-10 багийг тогтмол ажиллуулж хавьтлын судалгаа хариу арга хэмжээнд бас ажиллуулсан. Коронавируст халдвар тархалтын үе шатыг үнэлэх шалгуур үзүүлэлтэд суурилан тохиолдолд суурилсан тандалт, ойрын хавьтлын идэвхтэй тандалт, судалгаа өндөр эрсдэлтэй албан байгууллагад суурилсан идэвхтэй тандалт, гадаад, дотоод орчны агаарын чанар, орчны эрүүл мэндийн нөлөөллийн үнэлгээ, хилийн нэвтрэх цэгийн идэвхтэй тандалт, хаалттай орчинд бүртгэгдсэн кластерын тандалт судалгаа, эмийн санд түшиглэсэн тандалт, сүрьеэ, коронавируст халдварыг илрүүлэх хамтарсан тандалт, амьтны дундах идэвхтэй тандалт, судалгаа зэргийг бас зохион байгуулсан.

Тухайлбал хилийн нэвтрэх цэгийн идэвхтэй тандалт судалгаагаар Чингис хаан олон улсын нисэх онгоцны буудал стратегийн ач холбогдол бүхий Гашуун сухайт хилийн боомтод давхардсан тоогоор 280,000 гаруй хүнийг лабораторид суурилсан тандалтад хамруулж 7,000 гаруй тохиолдлыг илрүүлж, хариу арга хэмжээ зохион байгуулж ажилласан. 2020 оны 01 дүгээр сарын 06-ны өдрөөс эхлэн хүн амын нэгдсэн мэдээллээр тасралтгүй хангах үүднээс салбар хоорондын байгууллагын оролцоог хангасан хэвлэлийн хурлын өдөр бүрийн 11 цагаас хийж эхэлсэн ба өнгөрсөн хугацаанд 650 удаа, 800 гаруй инфо график, 380 гаруй мэргэжлийн эмчийн зөвлөгөө, 200 гаруй видео шторкийг бэлтгэн олон нийтийн хэвлэл мэдээллийн хэрэгслээр сурталчилж давхардсан тоогоор 100 сая хүнд хүргэсэн гэсэн ийм тоон мэдээлэл байна.

Ингэснээр хүн амын гар угаах дадал өөрчлөгдөж, 83.2 хувь нь гар угаах давтамж нэмэгдсэн. Амны хаалт зүүх хугацааг 12 цагаас 2.4 цаг болгож бас богиносгосон гэсэн ийм үр дүнтэй байна. Монгол Улсад коронавируст халдварын эсрэг дархлаажуулалтыг 2021 оны 2 дугаар сарын 23-ны өдрөөс эхлүүлэн коронавируст халдварын эсрэг 8.6 сая тун вакцинаар давхардсан тоогоор 5.6 сая хүнийг вакцинжуулж, дархлаажуулалтын цахим мэдээллийн санг бүрдүүлж, улсын хэмжээнд вакцинжуулах үйл ажиллагааг удирдлага, мэргэжил арга зүйгээр хангаж, шийдвэр гаргагчдыг тоон мэдээ мэдээллээр тогтмол хангаж ажилласан.

Ковид 19 халдварын цар тахлын дараах урт хугацааны ковид илрүүлэх үйл ажиллагааг эрт илрүүлэхтэй хослуулан 21 аймаг 5 дүүрэгт дэмжих төвийг байгуулан хяналт тавьж ажиллаж байна. Ковид 19-ийн цар тахлын эсрэг хариу арга хэмжээ болон эрүүл мэндийн салбарын чадамжийг сайжруулах хөрөнгө оруулалтад нийт 1 их наяд 617.3 сая төгрөгийн зарцуулалт хийгдсэн. Үүнээс эрүүл мэндийн салбарын тусламж үйлчилгээ үзүүлэх оношилгоо, эмчилгээний чадамжийг сайжруулах хөрөнгө оруулалтад 175.6 тэрбум төгрөг зарцуулсан байна. Үлдэгдэл 1 их наяд 441 тэрбум 700 сая төгрөгийг цар тахлын эсрэг хариу арга хэмжээнд зарцуулсныг ангилан авч үзвэл Эрүүл мэндийн яамаар дамжин санхүүжигдсэн 1 их наяд 118 тэрбум 800 сая төгрөг Эрүүл мэндийн даатгалын сангаас зарцуулагдсан 322.9 тэрбум төгрөг байна. Ковид 19-ийн цар тахлын хариу арга хэмжээнд нийт зарцуулсан зардлыг эх үүсвэрээр нь ангилан харьцуулбал улсын төсвөөс 501.6 тэрбум төгрөг, Засгийн газрын нэмэлт санхүүжилт буюу нөөц сангаас 78.1 тэрбум төгрөг, Олон улсын байгууллагын зээл, хандив тусламжаар 490.6 тэрбум төгрөг, Иргэдийн хандив тусламжаар 0.4 тэрбум төгрөг, Аж ахуйн нэгжийн хандив тусламжаар 47.7 тэрбум төгрөг, Улсын Онцгой комиссоос 0.45 тэрбум төгрөгийн үнэ бүхий аппарат худалдан авч өгсөн гэсэн ийм тоон мэдээлэлтэй байна. Улсын төсвөөс эм урвалж оношлуур, хамгаалах хувцас хэрэгсэл худалдан авах, эмнэлгийн ажилчдын илүү цагийн хөлс болон урамшуулал, гамшгийн эсрэг хариу арга хэмжээ, зарим эмнэлгийн тоног төхөөрөмж болон эмнэлгийн тусламж үйлчилгээний санхүүжилтэд 2020 онд 68.8 тэрбум төгрөг, 2021 онд 148.8 тэрбум төгрөг, 2022 онд он дамжсан Эрүүл мэндийн даатгалын сангийн өглөгийн асуудлыг шийдвэрлэхэд 284 тэрбум төгрөгийг тус тус олгосон. Засгийн газрын нөөц сангийн нэмэлт санхүүжилтээр нөөц бүрдүүлэх, эмнэлгийн тусламж үйлчилгээний санхүүжилт болон цар тахлын эсрэг зарим хариу арга хэмжээнд зориулан 2020 онд 12.2 тэрбум төгрөг, 2021 онд 65.9 тэрбум төгрөгийг олгосон байна. Эрдэнэс тавантолгой хувьцаат компаниас олгосон 15.5 тэрбум төгрөгийг Засгийн газрын тогтоолын дагуу эрүүл мэндийн салбарын нөөц бүрдүүлэхэд 10.4 тэрбум төгрөг, цар тахлын эсрэг хариу арга хэмжээ авахад 0.6 тэрбум төгрөг, эмнэлгийн тусламж үйлчилгээний санхүүжилтэд 4.5 тэрбум төгрөг тус тус зарцуулсан. Олон улсын байгууллагын зээл, хандив тусламжаар 2020 онд 62.9 тэрбум төгрөг, 2021 онд 427.6 тэрбум төгрөг тус тус зарцуулсан байна.

Уг санхүүжилтээр вакцины худалдан авалт болон эрүүл мэндийн салбарын цар тахлын эсрэг хийх чадавхыг сайжруулах хөрөнгө оруулалтад зарцуулсан. Иргэдийн хандив тусламжаар 2020 онд 273 сая төгрөгийн бэлэн мөнгө, 81 сая төгрөгийн бараа, материал, 2021 онд 1.32 сая төгрөгийн бэлэн мөнгө, 0.35 сая төгрөгийн бараа материал хүлээн авч зарцуулсан байна. Аж ахуйн нэгж байгууллагын хандив тусламжаар 2020 онд 444 сая төгрөгийн бэлэн мөнгө, 8.4 тэрбум төгрөгийн бараа материал, 2021 онд 1.8 тэрбум төгрөгийн бэлэн мөнгө, 21.6 тэрбум төгрөгийн бараа материал хүлээн авч зарцуулсан байна. Эрүүл мэндийн яамны эрхлэх асуудлын хүрээнд нийт 1 их наяд 118 тэрбум 800 сая төгрөг зарцуулсан ба 2020 онд 153.5 тэрбум төгрөг, 2021 онд 681.3 тэрбум төгрөг, 2022 онд 280 тэрбум төгрөгийн гүйцэтгэлтэй гарсан.

Эрүүл мэндийн яамаар дамжсан санхүүжилтийн зардлын төрлөөр авч үзэхэд эмч, ажилчдын илүү цагийн хөлсөн 18 тэрбум төгрөг, эмч ажилчдын урамшуулал олгоход 52 тэрбум төгрөг, урвалж оношлуур худалдан авахад 64.1 тэрбум төгрөг, эм, эмнэлгийн хэрэгсэл худалдан авахад 51.1 тэрбум төгрөг, вакцин худалдан авахад 367.1 тэрбум төгрөг, хамгаалах хувцас, хэрэгсэл худалдан авахад 64.3 тэрбум төгрөг, нийгмийн эрүүл мэндийн хариу арга хэмжээ авахад 8.1 тэрбум төгрөг, эмнэлгийн тусламж үйлчилгээг санхүүжүүлэхэд зориулан Эрүүл мэндийн даатгалын санд шилжүүлсэн 357.5 тэрбум төгрөг, бусад бараа материал худалдан авахад 2.1 тэрбум төгрөг, эмнэлгийн тоног төхөөрөмж худалдан авахад 121.9 тэрбум төгрөг, вакцин болон эм, эмнэлгийн хэрэгслийн нөөцийн зориулалттай барилга байгууламжийн зардалд 12.6 тэрбум төгрөгийг тус тус зарцуулсан байна. 2020-2021 онд 8.6 сая тун вакцин худалдан авахад зориулан 367.1 тэрбум төгрөгийн санхүүжилтийг зарцуулсан. Ковакс хөтөлбөрийн хүрээнд 1.6 сая хүн тун, Бүгд Найрамдах Энэтхэг Улсын тусламжаар 150 мянган тун, Монгол Улсын Засгийн газар болон Япон улсын Засгийн газрын хамтын ажиллагааны хүрээнд 2.3 сая хүн тун, Афбакс хөтөлбөрөө 1.3 сая хүн тун, Бүгд Найрамдах Хятад Ард Улсын тусламжаар 300 мянган хүн тун, Монгол Улсын Засгийн газрын худалдан авалтаар 2.9 сая хүн тунг тус тус татан авсан байна.

Вакцинжуулалттай холбоотой бүх мэдээллийг нийтэд ил тод байршуулсан. Нийгмийн эрүүл мэндийн хариу арга хэмжээний хүрээнд эрдэм шинжилгээ, судалгаа тооцооны ажилд 2.2 тэрбум төгрөг, мэдээллийн системийн хөгжүүлэлтэд 0.24 тэрбум төгрөг, эрүүл мэндийн сургалт, сурталчилгаанд 2.5 тэрбум төгрөг, нүүлгэн шилжүүлэлт болон бусад арга хэмжээнд 3.2 тэрбум төгрөг тус тус зарцуулсан. Сангийн сайд, Эрүүл мэндийн сайдын 2021 оны хамтарсан тушаал 2022 оны Эрүүл мэндийн даатгалын Үндэсний зөвлөлийн 01 тогтоолын дагуу 5.4 сая хүнээс дархлаажуулах үйл ажиллагаанд зориулан эрүүл мэндийн байгууллагад 27.1 тэрбум төгрөг, өрх, сум, тосгоны эрүүл мэндийн төвийн гэрээр хянаж, эмчлэх тусламж үйлчилгээнд хамрагдсан 593.8 мянган тохиолдолд зориулан 95.1 тэрбум төгрөг, өрх, сум, тосгоны анхан шатны эрүүл мэндийн байгууллага тандалтын зорилгоор буюу PCR шинжилгээний 791.6 мянган сорьц цуглуулахад зориулан 4 тэрбум төгрөгийг эрүүл мэндийн байгууллагад, 889.1 мянган сорьцын шинжилгээнд зориулан 44.5 тэрбум төгрөгийг эрүүл мэндийн байгууллагад, хэвтүүлэн эмчлэх 363.1 мянган тохиолдолд 509.6 тэрбум төгрөгийг, бүх хэвшлийн эмнэлэгт 8.1 сая тохиолдол 680.4 тэрбум төгрөгийг Эрүүл мэндийн даатгалын сангаар дамжуулан эрүүл мэндийн байгууллагад олгосон байна.

Уг санхүүжилтийг эх үүсвэрээр нь авч үзвэл Засгийн газрын нөөц сангаас 34 тэрбум төгрөг. Эрүүл мэндийн сайдын багц буюу Улсын төсвөөс 55 тэрбум төгрөг, Монгол Улсын Засгийн газар буюу Улсын төсвөөс 264 тэрбум төгрөг, Эрдэнэс тавантолгой хувьцаат компанийн хандиваар 4.5 тэрбум төгрөг, Эрүүл мэндийн даатгалын сангаас 322.9 тэрбум төгрөгийг тус тус зарцуулсан байна.

Цар тахлын эсрэг эмнэлгийн тусламж үйлчилгээний чанар хүртээмжийг нэмэгдүүлэхэд зориулан эмнэлгийн тоног төхөөрөмж худалдан авахад 121.9 тэрбум төгрөг зарцуулсан. Үүнийг эх үүсвэрээр нь ангилан харуулахад улсын төсвийн санхүүжилтээр 14.4 тэрбум төгрөг, Засгийн газрын нэмэлт санхүүжилтээр 2.6 тэрбум төгрөг, Улсын Онцгой комиссоос 0.45 тэрбум төгрөг, Олон улсын байгууллагын зээл, хандив тусламжаар 102.7 тэрбум төгрөг, иргэд, аж ахуйн нэгжийн хандив тусламжаар 1.5 тэрбум төгрөгийг тус тус зарцуулсан байна. Үүнээс онцлох хөрөнгө оруулалтыг дурдвал Эм, эмнэлгийн хэрэгслийн нөөцийн агуулах 6.7 тэрбум төгрөг, вакцины хүйтэн хэлхээний тоног төхөөрөмж 5.3 тэрбум төгрөг зарцуулсан байна. Хүчилтөрөгчийн бэсрэг үйлдвэр 14.9 тэрбум төгрөг, Молекул биологийн лаборатори орон даяар нэвтрүүлэхэд 5.9 тэрбум төгрөг тус тус зарцуулсан. Эрүүл мэндийн тусламж тэгш хүртээмжтэй байх зарчмыг баримтлан эмнэлгийн тоног төхөөрөмжийн хангалтыг сайжруулах ажлын хүрээнд амьсгалын аппаратын хангалт, хүчилтөрөгч өтгөрүүлэгч экмо 3 ширхэг, уушги хянах аппарат өндөр урсгалд хүчилтөрөгчөөр амьсгалуулах төхөөрөмж, 21 аймгийн хүчилтөрөгч үйлдвэр байгуулах зэрэгт зарцуулсан байна. Эрүүл мэндийн тусламж тэгш хүртээмжтэй байх зарчмыг баримтлан эмнэлгийн тоног төхөөрөмжийн ба оношилгооны хангалтыг сайжруулах ажлын хүрээнд Си Ти дижитал рентген, Эхо амьсгалын аппарат, Пи Си Ар лабораторийн тоног төхөөрөмжийг эрүүл мэндийн байгууллагыг хангахад анхаарч ажилласан. Ковид 19 халдварын цар тахлаас дараах сургамжийг бид бас авч байгаа гэж бол үзэж байна. Өвөрмөц сонгомол эмчилгээ байхгүй. Бүх улс орон халдварын нөхцөл байдал, судалгаа шинжилгээнд үндэслэн тандалт, оношилгоо, эмчилгээний тактик, халдварын сэргийлэлт, хариу арга хэмжээн зохион байгуулалтыг өөрчилж хэрэгжүүлж байсан.

Нийгмийн эрүүл мэндийн ноцтой байдлын үед хариу арга хэмжээг зохицуулах хууль эрх зүйн орчныг бий болгох шаардлага үүссэн. Эм, эмнэлгийн хэрэгсэл нөөцлөх агуулах бэлэн болсон ч худалдан авах эрх зүйн зохицуулалт бүрдээгүй байсан. Гамшиг, нийгмийн эрүүл мэндийн ноцтой байдлын үед эм, эмнэлгийн хэрэгслийн нөөц бүрдүүлэх үйл ажиллагаа тусгай зөвшөөрөлтэй аж ахуйн нэгж буюу хувийн хэвшлийн байгууллагаас бүрэн хамааралтай байсан. Өвчний хяналт, сэргээлтийн төв байгуулах шаардлагатайг харуулсан. Дараагийн цар тахал, нийгмийн эрүүл мэндийн ноцтой байдлын бэлэн байдлыг хангах шаардлагатай эрсдэлийн санг бий болгох шаардлагатай нь харагдсан гэж бол үзэж байна. Ковид 19 халдварын цар тахлыг даван туулахад дан ганц эрүүл мэндийн салбар төдийгүй бусад салбарын хамтын ажиллагаа нэн чухал бөгөөд Монгол Улсад хэрэгжүүлсэн хөл хорио хязгаарлалтын арга хэмжээ, эрсдэлийн харилцаа холбоо, эрүүл мэндийн салбарын бэлэн байдлыг хангаснаар 10 сарын хугацаанд дотоодын халдвар гаргаагүй, дотоодын халдвар бүртгэгдсэнээс хойш 3 сарын дараагаас эхлэн хүн амаа вакцинжуулж эхэлсэн. Нөхцөл байдал өөрчлөгдөх, бүр салбар хоорондын хамтарсан эрсдэлийн үнэлгээг 28 удаа хийж, нийгмийн эрүүл мэндийн болон эмнэлгийн тусламжийн арга хэмжээг хэрэгжүүлснээр ковид 19 халдвараар 20-40 мянган хүн нас барах магадлалтай байсныг 2,136 буюу 93 хувиар бууруулж хохирол багатай даван туулсан гэсэн ийм бас дүгнэлт хийж байгаа болно.

Та бүхэнд ковид 19 цар тахлын дэгдэлтийн үед Эрүүл мэндийн яамнаас авч хэрэгжүүлсэн арга хэмжээ, Эрүүл мэндийн яамаар дамжуулан эрүүл мэндийн тусламж үйлчилгээ үзүүлсэн санхүүжилтийн хөрөнгө оруулалттай холбоотой ийм мэдээллийг та бүхэнд хүргэж байна. Баярлалаа.

**Б.Баттөмөр:** Материал гишүүдэд тараагдсан байгаа. Тийм учраас дараагийн илтгэл тавих хүмүүс гол гол зүйлүүдээ яриад, товчхон ярих нь зүйтэй гэсэн ийм зүйлийг хэлэх байна. Коронавирус цар тахлаас урьдчилан сэргийлэх, нийгэм эдийн засагт үзүүлэх сөрөг нөлөөллийг бууруулах тухай хуулийн үйлчлэх хугацаа дуусгавар болсонтой холбогдуулан хуулийн биелэлтийн талаарх мэдээллийг Монгол Улсын Их Хурлын гишүүн, Монгол Улсын Засгийн газрын гишүүн, Шадар сайд, Онцгой комиссын дарга Амарсайхан хийнэ. Амарсайхан гишүүнд микрофон өгье.

**С.Амарсайхан:** Түр хорооны дарга, гишүүддээ энэ өдрийн мэндийг хүргэе.

Коронавирусын талаар авч хэрэгжүүлсэн арга хэмжээний тойм мэдээллийг та бүхэндээ товчхон хүргэе. 2020 оны 01 дүгээр сарын 31-ний өдөр Дэлийн эрүүл мэндийн байгууллага Коронавирусын халдварыг олон улсын шинж чанартай нийгмийн эрүүл мэндийн онц бас өвчин гэж зарласан. 2020 оны 03 дугаар сарын 11-ний өдөр цар тахал болсныг зарласныг та бүхэн минь мэдэж байгаа. Өнөөдрийн байдлаар дэлхий нийтэд өнөөдрийн байдлаар буюу 01 дүгээр сарын 17-ны энэ өдрийн байдлаар уг халдварын 671 сая тохиолдол бүртгэгдэж, 6.7 сая хүн харамсалтайгаар амь насаа алдсан байна. Манай улсад 1 сая батлагдсан тохиолдол бүртгэгдэж, нийтдээ 2,136 хүн харамсалтайгаар амь насаа алдсан байна. Энэ дашрамд бас цар тахлын улмаас амь насаа алдсан иргэдийнхээ гэр бүл, ар гэрийнхэнд эмгэнэл илэрхийлье. Цар тахлаас урьдчилан сэргийлэх, тэмцэх чиглэлээр Засгийн газар, Улсын Онцгой комиссоос авч хэрэгжүүлсэн арга хэмжээ тодорхой үр дүнд хүрэхэд иргэд, аж ахуйн нэгжийн оролцоо нэн чухал үүрэг гүйцэтгэсэн гэдгийг үүнд зориуд тэмдэглэн хэлье. Жишээ нь дэглэм сахих, ялангуяа хэд хэдэн удаагийн хөл хорио тогтоох үед, мөн вакцинд идэвхтэй хамрагдсан гэх мэт иргэд, аж ахуйн нэгжүүдийн оролцоо өндөр байсан. Цар тахлаас хүн амыг урьдчилан сэргийлэх, эрсдэлийг бууруулах зорилгоор Монгол Улсын Засгийн газар үе шаттай арга хэмжээ авч хэрэгжүүлж ирсэн.

Цар тахлын эхэн үед уг өвчний талаарх мэдээлэл хомс, эмчилгээ оношилгоо тодорхойгүй, вакцин гараагүй үед Засгийн газрын тогтоолоор улсын хэмжээнд Засаг захиргаа, нутаг дэвсгэрийн нэгж, Төрийн болон орон нутгийн захиргааны байгууллага, иргэн, хуулийн этгээдийг гамшгаас хамгаалах, өндөржүүлсэн бэлэн байдлын зэрэгт шилжүүлж, нийтдээ 18 удаа хугацаа сунгаж, аж ахуйн нэгж байгууллага, иргэдийн үйл ажиллагааг нийт 79 хоног хязгаарлан холбогдох арга хэмжээг авч ажилласан. Цар тахлаас үүдэн Монгол Улсын эдийн засаг, санхүүгийн зах зээл, аж ахуйн нэгж, иргэдэд тулгамдсан хүндрэлүүд даамжрахаас урьдчилан сэргийлэх зорилгоор тодорхой арга хэмжээнүүдийг тухай бүр авч хэрэгжүүлсэн. Энэ слайд дээр бас мэдээллүүд товчхон байгаа учраас та бүхэн хараарай.

Халдварын тархалтын үе шатыг үнэлэх шалгуур үзүүлэлтэд тулгуурлан тохиолдолд суурилсан, ойрын хавьтлын өндөр эрсдэлтэй албан байгууллагуудад суурилсан хүн амд суурилсан хаалттай орчинд бүртгэгдсэн кластерын мөн хилийн нэвтрэх цэгийн зэрэг идэвхтэй тандалт судалгааг тухай бүр зохион байгуулж, холбогдох байгууллагууд ажилласан. Халдварын тархалт нэмэгдэх үед Халдварт өвчин судлалын үндэсний төвд төвлөрч байсан тандалтын багийг өргөжүүлж Нийслэл, дүүргийн эрүүл мэндийн байгууллагуудад чиглүүлэгчээр тарааж, мөн орон нутагт ч мөн адил зохион байгуулалттай ажиллуулсан. Хариу арга хэмжээг шуурхай зохион байгуулах хөдөлгөөнт тандалтын багуудыг 24 цагийн турш дүүрэг бүрд ажиллуулсан.

Эрүүл мэндийн салбар Монгол Улсын хүн амын эрүүл мэндийг хамгаалах коронавируст халдварыг дотооддоо алдахгүй байх, хохирол багатай даван туулах зорилгоор эмнэлгийн тусламж, үйлчилгээний бэлэн байдлыг хангахад онцгой анхаарч ажилласан. Халдварын тархалтын оргил үед өдөртөө 21 мянга 770 түр орыг дэлгэн ажиллуулж байлаа. Энэ үзүүлэлт тухайн үед дэлхийн бусад улс орны хамгийн бага хэвтэн эмчлүүлэлтэй орноос 244 дахин их, хамгийн бага хэвтэн эмчлүүлэгчтэй улс орноос 3.7 дахин их байсан гэсэн ийм тооцоо байгаа.

Монгол Улсад цар тахлын эсрэг дархлаажуулалтыг 2021 оны 2 дугаар сарын 23-ны өдрөөс эхлүүлсэн бөгөөд Монгол Улсын Засгийн газар гадаад харилцааны шугамаар болон Олон улсын байгууллага, хандивлагч орнуудын дэмжлэг оролцоотойгоор 4 төрлийн 8 сая 620 тун вакциныг татан авч хүн амыг вакцинжуулсан. Улсын хэмжээнд 2023 оны 01 дүгээр сарын 13-ны өдрийн байдлаар вакцины зорилт бүлгийн иргэдийн 89.6 хувь 1 дүгээр тунд, 85.7 хувь 2 дугаар тунд, 53.7 хувь 3 дугаар тунд, нийт хүн амын 69 хувь 1 дүгээр тунд, 66 хувь нь 2 дугаар тунд тус тус хамрагдсан байна.

Төсвийн зарцуулалтын талаар товчхон мэдээлэл өгье. Засгийн газрын зүгээс цар тахлаас урьдчилан сэргийлэх, иргэдийн эрүүл мэндийг хамгаалах, амьжиргаа, орлогыг дэмжих, ажлын байрыг хадгалах, аж ахуйн нэгжүүдийг дэмжих, эдийн засгийн хүндрэлээс сэргийлж эрчимжүүлэх чиглэлээр холбогдох арга хэмжээг үе шаттайгаар авч хэрэгжүүлсэн. Энэ хүрээнд 2020-2021 онд ажлын байрыг хамгаалахад 1.4 их наяд, иргэдийн орлогыг хамгаалахад 2.6 их наяд, Иргэдийн эрүүл мэндийг хамгаалахад 1.2 их наяд, Эдийн засгийг идэвхжүүлэхэд 4.4 их наяд буюу нийт 9.6 их наяд төгрөгийг зарцуулсан байна. Ажлын байрыг хамгаалахад зарцуулсан 1.4 их наяд төгрөгийг задалбал даатгуулагч иргэний нийгмийн даатгалын шимтгэл, торгууль алдангиас чөлөөлөхөд 878.5 тэрбум, Аж ахуйн нэгжийн Аж ахуйн нэгжийн орлогын албан татвараас болон торгууль алдангиас чөлөөлөхөд 270 тэрбум төгрөг, Хүн амын орлогын албан татвараас чөлөөлөхөд 209.4 тэрбум төгрөг, үйл ажиллагаа нь зогссон аж ахуйн нэгжийн ажилтнуудад 3 сарын хугацаанд 44.1 тэрбум төгрөгийг тус тус зарцуулжээ.

Цар тахлын үед төрийн шийдвэрээр үйл ажиллагааг нь зогсоосон түүнчлэн борлуулалтын орлого нь өмнөх жилийн мөн үеэс 50 болон түүнээс дээш хувиар буурсан боловч ажлын байрыг хадгалж үлдсэн аж ахуйн нэгжийн ажилтан бүрд сар бүр 200,000 төгрөг 3 сарын хугацаанд олгосон, өрхийн орлогыг нэмэгдүүлж, ажил олгогч ажилтныхаа ажлын байрыг хадгалахад тодорхой хувь нэмэр оруулсан гэж дүгнэж байна. Иргэдийн орлогыг хамгаалах чиглэлд нийтдээ 2.6 их наяд төгрөгийг задалж тайлагнавал хүүхдийн мөнгийг 100,000 болгон нэмэгдүүлэхэд 2 их наяд 167 тэрбум, халамжийн тэтгэвэр болон байнгын асаргаа шаардлагатай хүүхдийн тэтгэмжийг нэмэгдүүлэхэд 273.5 тэрбум, малчин айл өрхөд ноосны урамшуулал олгоход 174.9 тэрбум, хүнсний талоны үнийг дүнг нэмэгдүүлэхэд хорин тэрбум төгрөгийг тус тус зарцуулжээ. Иргэдийн эрүүл мэндийг хамгаалахад зарцуулсан 1.2 их наяд түрүүн эрүүл мэндийн сайд үндсэндээ задаргааг нь бас маш тодорхой та бүхэнд танилцуулсан. Энэ арга хэмжээнүүдийн хүрээнд бас 1 их наяд төгрөгийг дархлаажуулалтын аянд хамгаалахад зарцуулснаас 1.2 их наяд төгрөгийг зарцуулсан. Үүнээс 1 их наяд 10 тэрбум төгрөгийг эрүүл мэндийг хамгаалах үйл ажиллагаанд зарцуулан, дархлаажуулалтын аян 111.7 тэрбум төгрөгийг зарцуулсан байна. Засгийн газрын нөөц сан болон Засаг даргын нөөц сангаас бэлэн байдлыг хангуулахад 39.9 тэрбум төгрөг, ерөнхий боловсролын сургууль, цэцэрлэгт ашиглагдах хүнсний материалыг зорилтот бүлэгт тараахад 1.1 их наяд төгрөгийг тус тус зарцуулсан. Ийм дүнтэй байна. Цар тахлын үед эдийн засгийг идэвхжүүлэхэд зарцуулсан 4.4 их наяд төгрөгийг задаргаагаар нь товчхон харуулбал төсвийн орлогын таслалыг гадаад эх үүсвэрээр нөхөж санхүүжүүлэхэд 2 их наяд 126 тэрбум төгрөг, цахилгаан, дулаан, ус, хог хаягдлын төлбөрийг чөлөөлөхөд 1 их наяд 36 тэрбум төгрөг, хатуу хөл хорионы үед иргэн бүрд 300,000 төгрөгийн дэмжлэг олгоход 997.9 тэрбум, хүнсний болон эм, эмнэлгийн хэрэгслийн, гаалийн албан татвар, импортын барааны нэмүү өртгийн албан татвараас чөлөөлөхөд 202.6 тэрбум төгрөгийг тус тус зарцуулсан байна. Дээрх санхүүжилтийг үйл ажиллагааг нь зогссон аж ахуйн нэгжийн ажилтнуудад 3 сарын хугацаанд мөнгө олгох, аж ахуйн нэгжид ажиллагч болон сайн дураар даатгуулагчийн нийгмийн даатгалын шимтгэлийг 6 сарын хугацаанд чөлөөлөх, хүүхдийн мөнгөн тэтгэмжийг нэмэгдүүлэх, хүнсний хангамж зайлшгүй шаардлагатай өрхийн хүүхдэд болон насанд хүрэгчдэд олгох хүнсний талоны үнийг 2 дахин нэмэгдүүлэх. Байнгын асаргаа шаардлагатай 16 хүртэлх насны хүүхдийн амьжиргааг дэмжих мөнгөн тэтгэмжийн хэмжээг нэмэх, эрчим хүч, тог ус, цахилгааны төлбөрийг төрөөс хариуцах, цар тахлын бүх нийтийн бэлэн байдлын үед иргэн бүрд 300,000 төгрөгийг нэг удаагийн дэмжлэг олгох, вакцины эхний тунд хамрагдсан иргэдэд 50,000 төгрөг олгох, аж ахуйн нэгжийн төлөх нийгмийн даатгалын шимтгэлийг тодорхой хугацаанд чөлөөлөх зэрэг арга хэмжээнд зарцуулсан байна.

Коронавируст халдварын цар тахлын үед эдийн засгийг идэвхжүүлэх, иргэдийн амьжиргааг дэмжих, нийгмийн хамгааллын зарим арга хэмжээний тухай Монгол Улсын Засгийн газрын 167 дугаар тогтоолын дагуу хүүхдийн мөнгөн тэтгэмжид 1 их наяд 169.4 тэрбум төгрөг, Нийгмийн халамжийн сангаас олгож байгаа халамжийн тэтгэвэр болон байнгын асаргаа шаардлагатай 16 хүртэлх насны хүүхдийн амьжиргааг дэмжих мөнгөн тэтгэмжийн хэмжээг нэмэгдүүлж сар бүр 288,000 төгрөг болгох болсонтой холбогдуулан 83.2 тэрбум төгрөг, коронавируст халдварын цар тахлын үед айл өрхөд дэмжлэг үзүүлэх тухай Монгол Улсын Засгийн газрын 2021 оны 12 дугаар сарын 31-ний өдрийн 410 дугаар тогтоолын дагуу тодорхой шаардлагыг хангасан айл өрхийн цахилгаан, эрчим хүчний зардлыг 2022 оны 05 дугаар сарын 31-ний өдрийг хүртэл төр хариуцах болсонтой холбогдуулан 70.3 тэрбум төгрөгийн зардал тус тус 2022 онд гарсан байна. Эрүүл мэндийн салбарын хувьд 2022 онд ковидын халдварын цар тахлын эсрэг хариу арга хэмжээнд буюу эрүүл мэндийн сайдын багцын эрхлэх асуудлын хүрээнд 284 тэрбум, Эрүүл мэндийн даатгалын сангаас 27.8 тэрбум, нийт 311.8 тэрбум төгрөг зарцуулсан ийм үзүүлэлттэй байна.

Авч хэрэгжүүлсэн арга хэмжээний үр дүнгийн талаар та бүхэндээ товчхон танилцуулъя. Улсын онцгой комиссын дэргэдэх эрдэмтдийн баг короновирус халдварын өвчлөл, нас баралтын таамаглалыг 7 хоног бүрээр урьдчилан тооцоолж, нотолгоонд суурилсан шийдвэр гаргах үндэслэлийг бий болгож Улсын онцгой комиссын үйл ажиллагаа Засгийн газрын үйл ажиллагаанд дэмжлэг үзүүлж ирсэн. Энэ дашрамд бас эрдэмтэн судлаачид даа Засгийн газрын нэрийн өмнөөс чин сэтгэлийн талархлаа илэрхийлье.

Яагаад гэвэл тэдний тооцоолол нь бодит байдалтай 14-21 хоногийн дотор 90 хувиар, 1-2 сарын хугацаанд 80-аас дээш хувиар тохирч байсан. Халдвар гарснаас хойших тоон мэдээлэлд үндэслэн халдварын тархалтын динамик урьдчилсан прогноз тооцоог Монгол Улсын нөхцөл байдалд тохируулан сайжруулсан загварын тусламжтайгаар тооцож Улсын онцгой комисс, Засгийн газарт багаар танилцуулдаг болсон. Энэ загвар нь дархлаажуулалт болон хөл хорио тогтоох нөлөөг загварт оруулж өгсөн. Засгийн газар ямар нэг шийдвэр гаргахаас өмнө хариу арга хэмжээний үр дүнг, үр нөлөөг тооцдог боломжийг олгосон. Эрдэмтдийн багийн тооцооллоор 4 удаагийн хөл хорио, хязгаарлалтын дэглэм тогтоосноор хүн амыг вакцинжуулж дуустал хүн амын дунд коронавируст халдвар өргөн тархаагүй бөгөөд нас баралт 20-40 мянган хүрэх эрсдэлийг 2,100 хүртэл буюу 90 хувиар бууруулахад нөлөөлсөн гэж үзэж байгаа. Улсын онцгой комиссын дэргэдэх эрдэмтдийн багийн тооцооллоор хэрвээ ямар нэгэн хөл хорио, хязгаарлалтын арга хэмжээ авч хэрэгжүүлээгүй, вакцинжуулалтыг богино хугацаанд идэвхтэй хийж иргэдээ хамруулаагүй бол 2.3 сая хүн халдвар авч 20- 40 мянган хүн хамгийн багадаа нас барах эрсдэлтэй байсан гэсэн ийм тооцоолол байсан. Нийт батлагдсан тохиолдолд дунд нас баралт эзлэх хувь дэлхийд 1 хувь, Номхон далайн баруун бүсэд 0.29 хувь, Монголд 0.21 хувь байна. Цар тахлын нөлөөгөөр 4.6 хувиар агшаад байсан эдийн засаг үргэлжлэн уналттай гарахаас сэргийлж бас чадсан гэж дүгнэж байгаа юм. Хэрвээ иргэд аж ахуйн нэгжийн орлогыг хамгаалаагүй, дэмжих бодлого хэрэгжүүлээгүй бол 2021 оны жилийн эцсээр эдийн засгийн өсөлт -2.4 хувьтай гарах тооцоо гарч байсан. Цар тахлын үед давхардсан тоогоор хувийн хэвшлийн 243 мянган ажлын байрыг хадгалж, 72 мянган ажлын байр шинээр бий болж, давхардсан тоогоор 661 мянган ажлын байрыг дэмжсэн гэж тооцож байна.

Зарим төрлийн хүнсний бараа бүтээгдэхүүнд ноогдуулах татварыг чөлөөлсөн нь хүнсний хангамжийг тогтворжуулах, хомсдол хамгийн гол нь бий болохоос урьдчилан сэргийлэх, үнийг аль болох бодит бус тогтворгүй байдал руу оруулахаас урьдчилан сэргийлсэн гэж үзэж байгаа.

Цахилгаан, дулааны эрчим хүч, хогны төлбөрийг чөлөөлөх шийдвэр нь айл өрх, аж ахуйн нэгжийн зардлыг бодитойгоор бууруулж, орлогыг нэмэгдүүлэх, ажлын байрыг хадгалахад чухал хувь нэмэр оруулсан. Аж ахуйн нэгж, иргэний импортолсон эм, эмнэлгийн хэрэгслийг тодорхой хэмжээний татвараас чөлөөлөх арга хэмжээний үр дүнд дотоодод борлуулж байгаа нэн шаардлагатай эм, эмийн хэрэгслийн хомсдол үүсэхээс урьдчилан сэргийлж борлуулалтын үнийг тогтворжуулах арга хэмжээг бас авсан. Цар тахлын нөхцөл байдлаас шалтгаалан 2021-2022 оны улсын төсвийн болон Эрүүл мэндийн даатгалын сангийн эрсдэлийн сангийн хөрөнгө оруулалтаар хүчилтөрөгчийн 26 бэсрэг үйлдвэрийг ашиглалтад оруулсан. Түрүүн бас дурдагдсан. Ингэснээр 21 аймгийн нэгдсэн эмнэлэг болон Бүсийн оношилгоо, эмчилгээний төвүүд иргэддээ хүчилтөрөгчийн бэсрэг үйлдвэрүүдтэй болсон. Цар тахлын эхэн үед Халдварт өвчин судлалын үндэсний төв, ЗООНОЗ-ын өвчин судлалын үндэсний төвийн шинжилгээний лабораториудыг ашиглаж байсан бол 2020-2021 онд улсын хэмжээнд PCR шинжилгээний молекул биологийн 40 лаборатори, 51 PCR шинжилгээний 41 аппарат ашиглалтад оруулсан.

Ковид 19-ийн эсрэг вакцинжуулалтыг зохион байгуулахад улсын хэмжээний хүйтэн хэлхээний тоног төхөөрөмжийн хүчин чадлыг 100 хувь нэмэгдүүлэх арга хэмжээг авсан. Үүнд вакцин био бэлдмэлийн үндэсний төв агуулахын өргөтгөлд вакцин бэлдмэлийг аюулгүй хадгалах, тээвэрлэхэд хэрэглэгдэх хүйтэн хэлхээний иж бүрэн тоног төхөөрөмж 100 хувь хангагдсан нөхцөл байдлыг бий болгосон. Энэ мэтээр эрүүл мэндийн салбарын чадавх бэхжих тоног төхөөрөмжөөр өндөр хувьтай хангагдсан гэж үзэж байгаа. Мөн үе үеийн тухайн үеийн засгийн газрууд тухайн үеийн нөхцөл байдлаас үүдэн шаардлагатай арга хэмжээнүүдийг цаг алдалгүй авч хэрэгжүүлсэн, аж ахуйн нэгжүүдийн үйл ажиллагааг бас үе шаттайгаар нээсэн. Зохих арга хэмжээнүүдийг бас судалгаа, тооцоо шинжилгээ дээрээ үндэслэж авч хэрэгжүүлсэн гэж үзэж байгаа.

Шадар сайдаар 2021 оны 01 дүгээр сарын 29-ний өдөр Ерөнхий сайдын захирамжаар томилогдож 2 дугаар сарын 10-ны өдрийн Засгийн газрын тогтоолоор 1 хаалга 1 шинжилгээг авах, мөн хөл хорио, хязгаарлалтыг тавих шийдвэрийг авч хэрэгжүүлснийг та бүхэн маань мэдэж байгаа. Энэ хүрээнд бас Улсын онцгой комиссын зүгээс хэрэгжүүлж байгаа бодлого, түүний хэрэгжилтийг хангаж байгаа холбогдох мэргэжлийн байгууллагууд Нийслэл, аймаг, орон нутгийн хэмжээнд аудитын гүйцэтгэлийн болон санхүүгийн хяналтыг тавих зохион байгуулалтыг хийсэн. Энэ хүрээнд 2021 оны 2 дугаар сарын 10-ны өдрийн Шадар сайдын 772 дугаар албан бичгээр Монгол Улсын Их Хурлын даргад албан бичиг хүргүүлж, Ковидын 1 хаалга 1 шинжилгээнээс эхлээд тухайн цаг үеийн үйл ажиллагаанд гүйцэтгэлийн аудит оруулах хүсэлтийг тавьж аудит оруулж байсан. Мөн энэхүү тайланг тавихаас өмнө буюу өнгөрсөн оны 10 дугаар сард Засгийн газрын хуралдаанд Ковидын үед авч хэрэгжүүлсэн арга хэмжээ, зарцуулсан хөрөнгө мөнгө, санхүүжилтийн талаарх тайланг тавьж мөн Үндэсний аудитын үйл ажиллагааны хүрээнд аудит хийлгэж аудитлагдсан мэдээ мэдээллийг олон нийтэд танилцуулах нь зүйтэй гэдэг шийдвэр гаргаж Ерөнхий сайдаас ч бас үүрэг даалгавар өгсөн учраас энэ хүрээнд өнөөдрийн мэдээллийг хийж байна. Үндэсний аудитын газраас Ковид 19-ийн цар тахлаас урьдчилан сэргийлэх тэмцэх, нийгэм эдийн засагт үзүүлэх сөрөг нөлөөллийг бууруулах тухай хуулийн хэрэгжилт, үр нөлөө, үр дүнд хийсэн гүйцэтгэлийн аудитыг Засгийн газар, Засгийн газрын Хэрэг эрхлэх газар, Улсын онцгой комисс, Сангийн яам, Эрүүл мэндийн яам, Мэргэжлийн хяналтын ерөнхий газар, Цагдаагийн ерөнхий газар, Онцгой байдлын ерөнхий газар, дүүрэг, Өрхийн эрүүл мэндийн төвийг хамруулан хийсэн байна.

Аудитын байгууллагаас Монгол Улсын Шадар сайдад 2 зөвлөмж, Монгол Улсын сайд, Засгийн газрын Хэрэг эрхлэх газрын даргад 3 зөвлөмж, Сангийн сайдад 1 зөвлөмж, эрүүл мэндийн сайдад 7 зөвлөмж, Албан шаардлага 1 хүргүүлсэн байна. Тухайлбал цар тахалтай холбоотой гаргасан эрх зүйн актуудын хэрэгжилтийг үнэлж дүгнэх, төрийн байгууллагуудын ажлын зохион байгуулалт, уялдаа холбоог улам сайжруулах, хууль тогтоомж, эрх зүйн актуудыг боловсронгуй болгох, цахим бүртгэл, мэдээллийн сан, мэдээлэл солилцоог сайжруулах, шаардлагатай тоног төхөөрөмж, бараа материалыг худалдан авах, бүртгэж, тайлагнахтай холбогдох хууль журмыг бүрэн мөрдөх Олон улсын байгууллага, иргэд, аж ахуйн нэгжээс өгсөн хандив, хөрөнгийн тайлагнал, ил тод байдлыг хангах зэрэг зөвлөмжийг ирүүлсэн байна.

Та бүхэндээ аудитын шалгалт бас хяналт дээр үндэслэсэн товчхон тайланг танилцууллаа. Асуулт байвал хариулъя.

**Б.Баттөмөр:** Шадар сайдад баярлалаа. 3 дахь илтгэл бол Коронавируст цар тахлаас урьдчилан сэргийлэх, нийгэм, эдийн засагт үзүүлэх сөрөг нөлөөллийг бууруулах тухай хуулийн хүрээнд төрийн албанд томилогдсон, чөлөөлөгдсөн албан хаагчдын талаарх мэдээллийг Төрийн албаны зөвлөлийн дарга Баатарзориг хийнэ. Баатарзориг даргаас 4 номерын микрофон өгье. Баатарзориг даргаас хүсэхэд зөвхөн яг энэ цар тахлын үед томилогдсон тухай товч яриарай. Танай тайланг бол үзсэн нэлээн том тайлан байна лээ. Тийм учраас товчхон хиймээр байна. Баатарзориг дарга 4 номерын микрофон.

**Б.Баатарзориг:** Та бүхэнд энэ өдрийн мэнд хүргэе. Төрийн албаны зөвлөлөөс сүрхий дэлгэрэнгүй мэдээлэл танилцуулах гэж байсан. Тэгээд Байнгын хорооны дарга товчлоорой гэсэн учраас нэлээн сайн товчлох учраас зарим нь ойлгогдохгүй бол зөв ойлгоорой гэж хүсье. Нөхцөл байдал таамаглахын аргагүй хувьсан өөрчлөгдөж байна. Мэдэгдэж байгаа бас үл мэдэгдэх олон сорилтуудтай та бид тулгарлаа. Энийг дэлхий нийт өөрөө хувьсамтгай, тодорхойгүй нарийн төвөгтэй эргэлзээтэй нэрлэж байна. Энэ үеийн жишээ Ковид 19 тахал байлаа. Энэ ковид цар тахалтай холбоотойгоор онцгой нөхцөл байдалд төрийн албыг яавал мэргэшсэн байлгах вэ, ёс зүйтэй байлгах вэ, хариуцлагатай байлгах вэ, үйл ажиллагааг нь тогтвортой байлгах вэ, тасралтгүй байлгах вэ, хэвийн байдлыг хангуулах уу, хүний нөөцийг хомсдолд оруулахаас урьдчилан сэргийлэх чиглэлээр бүх шатны төрийн байгууллага, бүх шатны төрийн албан хаагчид анхаарлаа хандуулж хамтарч ажилласан. Төрийн албаны тухай хуулийн шинэчилсэн найруулгын хууль эхлэх тэр жил эрчимтэй эхлэх жил. Ковидын хууль хүчин төгөлдрөөр мөрдөгдсөн. Бас нэлээн сорил тулгарсан. Албан тушаалтныг сонгон шалгаруулах хуулийн зохицуулалт өөрчлөгдсөн. Ковид 19 тахлын нөлөөлөл, гарах сөрөг үр дагаврыг бууруулах чиглэлээр батлагдсан тодорхой хуулийн дагуу үйлчлэлээр төрийн албаны сонгон шалгаруулалтын үйл ажиллагаа уян хатан зохицуулалтад шилжсэн. Ийм учраас та бүхэнд хуулийн зохицуулалтын 3.2-той холбоотой, сонгон шалгаруулалттай холбоотой томилох, чөлөөлөх үйл ажиллагаатай холбоотой, хяналт шалгалттай холбоотой цар тахлын дараах төрийн албатай холбоотой зарим мэдээллийг товчхон хүргэе. Хуулийн 3.2-т олон нийтийг биечлэн хамруулах арга хэмжээг зохион байгуулах, албан тушаалтныг сонгон шалгаруулахаар хуульчилсан зохицуулалтыг энэ хуулийн үйлчлэлийг баримтлан хэрэгжүүлнэ гэсэн. Ингэж хэрэгжүүлэхэд зарим тохиолдолд 4,206 төрийн байгууллагад 2,864 төрийн албан хаагчдад бас сул орон тоонууд гарах ийм бэрхшээлүүд бол учирч байсан. Ийм учраас сонгон шалгаруулалтыг зохион байгуулах ажлыг парадокс үүсэж янз бүрийн л бэрхшээлүүд тохиолдсон. Хуульд заасан нийтлэг болон тусгай шаардлага, албан тушаалын тодорхойлолт заасан болзол, шаардлага хангаагүй төрийн жинхэнэ албаны нөөцөд бүртгэлгүй иргэн хүртэл томилох тохиолдлууд гарах оролдлогууд олон удаа болсон. Энийг нуухгүй. Иргэнийг төрийн албанд томилохдоо гагцхүү чадахуйн зарчмыг баримтлах, мерит зарчмыг баримтлах энэ чиглэлийг хэрэгжүүлэх чиглэлээр чармайн ажилласан байгаа.

Хоёрт нь сонгон шалгаруулалтуудыг яаж хийгдсэн бэ энэ эрсдэлтэй үед. Цар тахлын эрсдэлтэй цаг үед мэдээллийн технологид суурилаад, тулгуурлаад төрийн байгууллагуудыг хүний нөөцөөр хэвийн хангах, тасралтгүй хангахад үйл ажиллагаагаа чиглүүлсэн. Төрийн албаны ерөнхий болон тусгай шаардлагын үе шат бүрийг цахим хэлбэрт шилжүүлсэн. Олон нийтийн хяналтын дор цахим нээлттэй зохион байгуулж явуулж байна. Улсын Онцгой Комисс, мэргэжлийн байгууллагуудаас өгсөн зөвлөмж чиглэлийн дагуу төрийн албаны тусгай шалгалт, төрийн үйлчилгээний байгууллагын төсвийн шууд захирагчийн сонгон шалгаруулалтыг халдвар хамгааллын дэглэмийг чанд баримтлан зохион байгуулсан. Өмнөх 2 сайдтай салбарын үйл ажиллагаа бол нэгдмэл явагдсан гэдгийг онцолж хэлье. Өнөөдрийн тоо баримтууд өдөр, өдрөөр 7 хоногоор өөрчлөгдөж байгаа. Ийм учраас би сүүлийн тоонуудыг хэлье.

Төрийн захиргааны удирдах албан тушаалтан 1464, гүйцэтгэх албан тушаалын 8300 төрийн үйлчилгээний байгууллагын төсвийн шууд захирагчийн албан тушаалын 746 нийт 10510 сул орон тоог нөхөх шалгалтыг зохион байгуулсан. 5930 иргэнийг тухайн албан тушаалуудад томилуулахаар нэр дэвшүүлж, томилогдсон байгаа. Дэлгэцэн дээр харагдаж байгаа. Төрийн жинхэнэ албаны гүйцэтгэх албан тушаалын болон төрийн үйлчилгээний байгууллагын төсвийн шууд захирагчийг сонгон шалгаруулалтад оролцогчдын тоо өнөөдөр ч өсөж байгаа. Хуулийн үйлчлэл дууссан учраас. Төрийн захиргааны удирдах болон гүйцэтгэх албан тушаалын сонгон шалгаруулалтын 2020-2022 оны мэдээллийг түшмэлийн ангиллаар нь авч үзвэл та бүхэнд дараах тоонуудыг товч мэдээлье. Тэргүүн түшмэлийн ангилалд 40, эрхэлсэн түшмэлийн ангилалд 236, ахлах түшмэлийн ангилалд 650, дэс түшмэлийн ангилалд 3856, туслах түшмэлийн ангилалд 728 сул орон тоог нөхөх сонгон шалгаруулалтыг зохион байгуулсан.

Гуравдугаарт нь, Төрийн албанд түр томилогдсон болон чөлөөлөгдсөн албан хаагчдын талаар:

Ковидын хууль хүчин төгөлдөр хэрэгжиж эхэлсэн 2020 оны 4 сарын 29-ний өдрөөс дуусгавар болсон 2022 оны 12 сарын 31-ний өдөр хүртэлх хугацаанд нийт 2808 иргэн төрийн албанд томилогдсоноос хуульд заасан тусгай болон албан тушаалын тодорхойлолтод заасан шаардлагыг хангаагүй 794 иргэн чөлөөлөгдсөн. 823 иргэн сонгон шалгаруулалтад орж, жинхлэн томилогдсон болно. Энэ оны 12 дугаар сарын 31-ний байдлаар цар тахлын хуулийн үйлчлэлийн хүрээнд томилогдож томилогдон ажиллаж байгаа 1191 төрийн албан хаагчид байна. Үүнээс 93 хувь нь төрийн захиргааны албан тушаалд ажиллаж байгаа хүмүүс байгаа. Үлдсэн нь бусад албанд ажиллаж байгаа хүмүүс бий. Төрийн захиргааны албан тушаалд томилогдсон хүмүүсийг ангиллаар нь тодорхой танилцуулъя. Нэр усаараа байгаа. Тэргүүн түшмэлийн ангилалд 29, эрхэлсэн түшмэлийн ангилал 124, ахлах түшмэлийн ангилалд 158, дэс түшмэлийн ангилалд 663 туслах түшмэлийн ангилалд 139 иргэн тус тус томилогдсон. Дэлгэц дээр харагдаж байгаа.

Дөрөв дэх асуудал. Сонгон шалгаруулах, томилох үйл ажиллагаанд хийсэн хяналт шалгалтын талаар:

Төрийн жинхэнэ албан хаагчийг сонгон шалгаруулж томилох үйл ажиллагаанд хяналт шалгалтыг зохион байгуулсан. Энэ 3 жилд нийт 433 байгууллагын 6418 албан хаагчид хамрагдсан байгаа. Төрийн хууль тогтоомж журамд заасан шаардлагыг хангаагүй, тэдгээрийг зөрчиж томилсон 1317 төрийн албан хаагч байсан. Яагаад ингэж хэлээд байна вэ гэхлээр хүнд нөхцөл байдалд ур чадвартай хүн ажиллах ёстой учраас гэдэг утгаар бид нар хяналт, шалгалт тавьсан. Төрийн албаны зөвлөлөөс энэ 3 жилд хяналт шалгалтын 81 ажлын хэсэг ажилласан. 1317 албан хаагч төрийн албаны тухай хууль тогтоомж зөрчиж, төрийн жинхэнэ албанд томилогдсоныг тогтоосон 86 тогтоолоор зөрчлийг арилгуулах хугацаатай үүрэг даалгавар өгөөд хэрэгжүүлсэн. Шаардлага хэрэгжүүлээгүй үлдсэн буюу биелэгдээгүй байсан 194 иргэний төрийн албанаас чөлөөлөх ажлыг Төрийн албаны зөвлөлийн тогтоолоор шийдвэрлэсэн болно.

Төрийн албаны зөвлөлөөс цар тахалтай холбоотой олон улсад хэрэглэгдэж байгаа, нэвтэрч байгаа гарын авлага материалуудаар бүрэн дүүрэн хангаж өгсөн болно. Цаашид төрийн албаны цар тахлын дараах ямар төрийн алба байх вэ гэдэг дээр бид нар анхаарлаа хандуулаад өөрсдийнхөө саналуудыг Байнгын хороо болон комиссуудад танилцуулаад байгаа. Товч танилцуул гэсэн учраас товч танилцуулга хийлээ. Анхаарал тавьсан та бүхэнд баярлалаа. Амжилт хүсье.

**Б.Баттөмөр:** Баатарзориг даргад баярлалаа. Коронавирус цар тахлаас урьдчилан сэргийлэх, эдийн засагт үзүүлэх сөрөг нөлөөллийг бууруулах тухай хуулийн үйлчлэл дуусгавар болсонтой холбогдуулан Эрүүл мэндийн сайд, Монгол Улсын Шадар сайд бөгөөд Онцгой комиссын дарга, Төрийн албаны зөвлөлийн дарга нарын мэдээллийг сонсож дууслаа.

Түр хороонд ирүүлсэн мэдээллийг гишүүдэд тараачихсан байгаа. Зүгээр энэ асуултын урд талд сая тэр Онцгой комиссын Баярхүү энэ тэр тоогоо манай энэ улсуудтай нэгтгээрэй. Жоохон тоо зөрж байна шүү. Тийм маргааш Их Хурлын чуулган дээр бид энэ тоогоо ярина. Та нар өөр тоо яриад байвал үл ойлголцол үүснэ. Тийм учраас өнөөдөр багтаж энэ тоонуудаа нэгтгэх шаардлагатай шүү гэдгийг эхлээд хэлчихье. Танилцуулга мэдээлэлтэй холбогдуулан асуулт асуух гишүүд нэрсээ өгнө үү. Б.Энх-Амгалан гишүүн, би төгсгөлд нь асууна. Бейсен гишүүнд микрофон өгье.

**Б.Бейсен:** Энэ 2019, 2022 оны дэлхий нийтэд хамарсан цар тахлын үед ба нойр хоолоо хасан, эрүүл мэндээ үл хайхран ажилласан эрүүл мэндийн салбарын нийт эмч, сувилагч, эмнэлгийн ажилчид болон Улсын онцгой комиссынхон, цагдаагийн албаныхан тэгээд бүх шатны төрийн байгууллагынханд бас баярласан талархсанаа илэрхийлээд баяр хүргэе. Энэ хугацаа бачим болчихлоо. Уг нь тус тусдаа асуух ёстой байсан. Энэ манай түр хороонд өгсөн та нарын тайлан мэдээлэл зөрүүтэй байна. Эмч хүн учраас энийг сайн үзсэн. Энэ 3 төрлийн том зөрүү байна энд. Энэ Эрүүл мэндийн даатгалын сангаас олгосон эмнэлгийн тусламж үйлчилгээний санхүүжилт, Улсын онцгой комисс дээр 322.9 тэрбум гэж байхад Эрүүл мэндийн яамныхан бид нарт өгсөн нь 592.2 тэрбум гээд өгсөн. Мөн дархлаажуулалт дээр чинь Онцгой комиссынхон өгсөн нь 367.1 тэрбум гэж байхад Эрүүл мэндийн яамныхан 366.2 тэрбум.

Гуравдугаарт энэ хамгаалах хувцас, урвалж бодис бусад бараа материал гэхээр чинь онцгой комисс 181.6 тэрбум гэж байхад Эрүүл мэндийн яамны өгсөн нь 255.1 тэрбум гээд өгсөн үүний зөрүү нь Эрүүл мэндийн даатгалын сангаас сонгосон эмнэлгийн тусламж, үйлчилгээ 269.3 тэрбум, дархлаажуулалт 0.9 тэрбум, хувцас, бараа материал дээр 73.3 тэрбум төгрөгийн зөрүү гарч байна. Энэ ямар учиртай юм?

Хоёрдугаарт энэ санхүүжилт дээр бас бид нар 2 жил, 3 жил ажиллахад эхлээд 1 хүнд ногдох зардал нь 8.1 сая гэсэн, дараа нь 4.2 сая болсон. Сүүлдээ 160-180 мянга болсон. Та нар энэ дээр чинь тухайн байгууллагын урсгал зардлыг тооцсон. Энэ зөрүү энэ зарцуулсан мөнгө яасан бэ гэдгээ асууя. Сангийн яамныхан байвал энэ цар тахалтай тэмцэхэд гаднын өгсөн зээл тусламж гээд Азийн хөгжлийн банкийг нийт 160.1 сая ам. доллар, Хятад улсын 700 мянган ам. доллар, Европын холбоо 50.8 сая евро, Олон улсын валютын сан 99 сая ам. долларын хөнгөлөлттэй зээл, Дэлхийн банк 70 сая ам. долларын зээл болон буцалтгүй тусламж, Японы Засгийн газраас 9.3 сая ам. долларын хөнгөлөлттэй зээл, Америкийн Нэгдсэн улсын Олон улсын хөгжлийн агентлаг НҮБ-ын Хүүхдийн сан, Дэлхийн эрүүл мэндийн байгууллагаас хараа хяналтгүй үлдсэн хүүхдүүд, орлого багатай айл өрхийг дэмжиж 2.5 сая доллар, Холбооны Бүгд Найрамдах Герман Улсын Засгийн газраас мэргэжлийн боловсрол сургалтын байгууллагын үйл ажиллагааг дэмжих 1.5 сая ам. доллар, НҮБ-аас 2.6 сая ам. доллар техник туслалцаа үзүүлнэ гэсэн. Энэ нийтдээ 396.4 сая орчим долларын юу байгаа. Энэ санхүүжилт нь бүрэн орж ирсэн үү, энийг асууя. Дараа нь.../минут дуусав/

**Б.Баттөмөр:** Бейсен гишүүнд 1 минут.

**Б.Бейсен:** Төрийн албаны зөвлөл бидэнд өгсөн тайландаа 1317 хүн энэ юуны үед шалгалтгүйгээр ажилд орсон. 194-ийг нь болохоор чинь Төрийн албан зөвлөлийн хурлаар халсан байна. Цаана нь 1123 төрийн албан хаагч ажилласаар байна уу? Энийг халсан уу, дахиж шалгалтад оруулсан уу энэ талаар асууя. Мөн сая, Эрүүл мэндийн яамныхнаас 198.2 мянган тун вакциныг хадгалалт, чанарыг алдагдуулж устгал хийсэн байна. Энэ ямар учиртай юм бэ. Хэн хариуцлага хүлээх вэ энэ дээр энэ талаар асууя?

**Б.Баттөмөр:** Энхболд дэд сайд 2 номерын микрофон өгье.

**С.Энхболд:** Бейсен гишүүний асуултад хариулъя. Энэ дээр эрүүл мэндийн даатгалын сангийн ковидын тусламж, үйлчилгээнд зарцуулсан төсвийг улсын төсөв болон эрүүл Эрүүл мэндийн даатгалын сангаас гээд 2 тусдаа байгаа. 2022 онд гарсан Эрүүл мэндийн даатгалын сангийн тусламж, үйлчилгээний тариф бол улсын төсвөөс 284 тэрбумыг шийдсэн. Дээрээс нь 27.8 тэрбум гарсан гээд нийтдээ 320-иод тэрбум төгрөгийг 2022 онд ковидын тусламж үйлчилгээнд зарцуулсан гэж тайлагнасан байгаа. Нийтдээ 2021 онд 564 тэрбум төгрөгийн ковидын тусламж, үйлчилгээний зардал гарсан. Үүнээс 264 тэрбумыг бид нар 2022 он руу шилжүүлж, тэрийг сая оны төгсгөлд бид нар улсын төсвөөс барагдуулсан байгаа. Энэ тоо зөрүү нь улсын төсөв болон Эрүүл мэндийн даатгалын сангийнх 2 тусдаа явж байгаа учраас тоон мэдээ нь зөрүүтэй гарсан байх. Энэ Ковидын тусламж, үйлчилгээний тарифыг бол эхэн үедээ энэ ковидын цар тахал хэлбэрээр дэгдэхэд яг олон улсад яг ийм эмчилгээ хийнэ гэсэн тийм нэгдсэн стандарт заавар бол байгаагүй. Улс орон болгон өөрсдийн орны нөхцөл байдалд тааруулж эмнэл зүйн удирдамж, заавар, зөвлөмжийг гаргаж эмчилгээ хийж байсан. Эхний үед бол мэдээж 8 сая төгрөг гэж гарсан, дараа нь 2021 оны 3 сард Сангийн сайд болон Эрүүл мэндийн сайдын тушаалаар тарифыг дахиж баталсан байгаа. Энэ тариф дээр бол тухайн байгууллагын урсгал зардал, цалин, урамшуулал гээд бүгдийг тооцож бид нар 3 үе эмнэл зүйн үе шатанд нь хувааж тарифыг шинэчилсэн байгаа. Хөнгөн, хүндэвтэр, хүнд, маш хүнд гээд. Энд бол 7 сая 400 мянган хүртэл тарифыг бол нэмж өгсөн. 7 сард дахин тарифыг бид нар баталсан байгаа. 2 сайдын тушаалаар. Энэ үед тэр эмнэл зүйн хөнгөн, хүндэвтэр, хүнд, маш хүнд зэргийн тариф бол хэвээрээ. Дээрээс нь нэмж бид нар анхан шатны тусламж, үйлчилгээ үзүүлж байгаа өрхийн эмнэлгийн байгууллагууддаа 160 мянгын тарифыг гаргасан байгаа юм.

Энэ ямар учиртай гарсан гэх дээр бид нар хүн болгоныг эмнэлэгт хэвтүүлээд эмчлэх боломж байгаагүй. Тийм учраас хөнгөн гэж үнэлэгдсэн, эрэмбэлэгдсэн хүмүүсийг гэрээр хянах ийм тарифыг гаргасан. Ингэсэн учраас бид нар арай хохирол багатай гарсан гэж үзэж байгаа. Энэ 160 мянгын багцад бол 80-60 мянган нь бол эмийн зардал. Мөн энд түргэвчилсэн шинжилгээний тестийн тариф орсон. Дээрээс нь хамгаалах хувцас хэрэгсэл, ажилчдын илүү цаг урамшууллын тарифыг багтаж бид нар 160 мянгын багцыг бол гаргасан. Энэ бол зөвхөн олон нийтэд ойлгогдоод байгаа нь зөвхөн 160 мянгын эмийн багц гэж ойлгогдоод байгаа. Энэ бол тийм биш. Тухайн үедээ бол бид нар тэр тухайн өрхийн эмнэлэгт шаардлагатай бүх өртгийн жинг тооцож гаргасан тариф юм байгаа юм. Тийм учраас 160 мянгын багц бол анхан шатандаа хөнгөн гэж оношлогдсон хүмүүст. Бусад нь бол Эрүүл мэндийн даатгалын тэр оношны бүлэгт хамаарсан тарифаараа санхүүжихээр ийм зохицуулалтуудыг хийж бид нар эрэмбэлж, өвчтөнөө эмнэлэгт хэвтүүлэн эмчилж байсан. Вакцины тал дээр бол 1 номер дээр сайдын зөвлөх Эрдэмбилэг хариулах байх. Яг тухайн үед вакцины ажлын хэсгийг ахалж байсан хүний хувьд.

**Б.Баттөмөр:** Эрдэмбилэг хариулъя.

**Ц.Эрдэмбилэг:** Та бүхэндээ энэ өдрийн мэндийг хүргэе. Бейсен гишүүний вакцинтай холбоотой асуултад хариулъя. Аудитын тайлант энэ хугацаанд бол 192.2 мянган тун вакцины хорогдол үүссэн байгаа. Тэгэхээр ерөнхийдөө вакцины хорогдол гэдэг маань энэ хадгалалтын чанар алдагдсанаас болж хорогдол үүсээгүй байгаа. Энэ бол вакциныг гүн хөлдөөгчөөс орон нутаг руу тээвэрлэх явцад олон улсын дэлхийн эрүүл мэндийн байгууллагаас өгч байгаа, вакцин үйлдвэрлэгчээс зөвлөж байгаа зөвлөмжөөр бол гүн хөлдөөгчөөс гаргасан тохиолдолд вакциныг 5 хүртэл хоног хадгалах ийм заавартай. Дараа нь тухайн вакцин маань бол 5, 6 хүн, жишээ нь Файзер бол 6 хүн тунгаар савлагдсан байдаг. Нэгэнт энэ вакциныг задалж эхэлсэн бол 6 цагийн дотор бол устгах шаардлагатай ийм заавар байдаг. Тэгэхээр энэ хорогдол нь бол энэ 6 цагийн дотор иргэд ирж вакцинжуулаагүй задалснаас хойш 1 хүн тариулаад үлдсэн 5 хүн нь ирээгүй тохиолдолд энийг бол 6 цагийн дотор устгадаг ийм устгал байгаа юм. Ер нь Дэлхийн эрүүл мэндийн байгууллага болон ГАВИ-аас энэ вакциныг тооцохдоо дунджаар 10 хувь нь хорогдоно гэж саяын хэлсэн шалтгаанаар хорогдоно гэж ингэж заадаг. Өнөөдрийн байдлаар манай улсын авсан нийт 8.6 сая вакцины хорогдлынх нь хувь нь бол 7.4 хувьтай байгаа. Тэгэхээр бид бүхэн бол Дэлхийн эрүүл мэндийн байгууллагаас энэ хорогдлын хувийг тооцдог хэмжээнээс бол илүү бага хэмжээгээр хорогдуулж ажилласан байгаа. Тэгэхээр энэ дээр бол ямар нэгэн хүний хариуцлагын асуудал бол байхгүй гэж хариулмаар байна.

**Б.Баттөмөр:** Баатарзориг дарга 4 номер.

**Б.Баатарзориг:** Бейсен гишүүний асуултад хариулъя. Та Төрийн албаны зөвлөл шаардлага хэрэгжүүлээгүй тохиолдолд 194 иргэний томилгоог өөрсдөө хүчингүй болгосон, хүчингүй болгохгүй байгаад байхаар нь дахин давтуулахгүйн тулд хууль засаглахын тулд ингэсэн. Та тэр тооцооллоор зөв гаргаж байн. 1123 нь биелэгдсэн шийдвэрүүд байгаа. Ковидын үйлчлэл дуусгавар болсон. Бас хөдөө орон нутагт яг мэргэжлийн хүний нөөц дутагдах хандлага, нөхөх хандлага дээр бид нар арай өөр менежментүүдийг бас судлаад, хэрэгжүүлэх ажлуудыг эхлүүлж байгаа болно. Асуулт асуусан танд талархалтай байна. Баярлалаа.

**Б.Баттөмөр:** Тэр зээл тусламжтай холбоотой Ганбат Сангийн яамны Төрийн нарийн бичгийн дарга. 5 номерын микрофон дээр суугаарай. Нэр усаа хэлээд.

**Б.Ганзориг:** Та бүхний энэ өдрийн мэндийг хүргэе. Сангийн яамны Хөгжлийн санхүүжилтийн хэлтсийн дарга Ганзориг Бейсен гишүүний асуултад хариулъя. Та бүхэн бас сая танилцуулгатай холбоотой ер нь танилцуулгуудаас сонссон байх. Энэ ковидын эсрэг арга хэмжээний дийлэнх санхүүжилт бол ер нь гадаадын зээл тусламжийн санхүүжилтээр шийдвэрлэгдээд вакциныг болон бусад арга хэмжээнүүдийг санхүүжилт явсан байгаа. Тэгэхээр би та бүхэнд Сангийн яам дээр байгаа тооцоо мэдээллийг хүргэе. Тэгэхдээ энэ санхүүжилтийг бол бид нар дандаа ам. доллароор буюу төгрөг рүү шилжүүлээгүй дүнгээр та бүхэнд танилцуулга хийх гэж байна. Яагаад ингэж байгаа шалтгаан нь гэхээр ханшийн зөрүүнээс болж яг энд гарч байгаа бас дүн мэдээнүүд өөр хоорондоо зөрүүтэй болох магадлал байгаа учраас ингэж байгаа юм. Тэгээд төсвийн дэмжлэг буюу гаднын байгууллагаас авсан санхүүжилтээр бид нар Бейсен гишүүний асуултад дурдагдсан Азийн хөгжлийн банк, Олон улсын валютын сан, Азийн дэд бүтцийн хөрөнгө оруулалтын банк, Японы тусламж Мөн Азийн хөгжлийн банкны харьяа бусад санхүүжүүлэгч байгууллагууд, мөн Европын холбоо зэрэг байгууллагуудаас нийтдээ 666.8 сая ам. долларын санхүүжилтийн гэрээг 2020 болон 2021 онуудад байгуулсан. Үүнээс 2022 оны 12 сарын 31-ний гүйцэтгэлээр нийтдээ 659.8 сая ам. доллар нь бол төсвийн дэмжлэг болж, төсөвт орж ирсэн. Үүнийг онуудаар нь задлаад хэлэх юм 2020 онд 559.8 сая ам. доллар, 2021 онд 107 сая ам. доллар тус тус орж ирсэн байгаа. Үүнээс гадна бид нар яг зээл тусламжаар хэрэгжээд явж байсан төслүүд дээр Олон улсын байгууллагуудтайгаа дахин хуваарилалт буюу төслийн ашиглагдаагүй хөрөнгийг захиран зарцуулах яг ковидын эсрэг арга хэмжээнд зарцуулах чиглэлээр бас 5 төсөл дээр нийтдээ 24.8 сая долларыг 2020, 2021 онд мөн авч ашигласан. Түүнчлэн бид нар эрүүл мэндийн салбарт шинээр хэрэгжүүлэхээр төсөл хөтөлбөрүүдийг мөн санал болгож, олон улсын хандивлагч байгууллагуудаас нийтдээ 8 төсөл дээр 69.6 сая ам. долларыг мөн авч санхүүжилтийг хийсэн. Яг үүн дээр холбоотой зардлууд нь бүгд задраад саяын тэр хүйтэн хэлхээ, мөн хамгааллын хэрэгсэл, хувцас гээд нарийн задраад бүх танилцуулгууд нь бол манай Сангийн яаман дээр бэлэн байгаа. Тэгэхээр үүнийг бол та бүхэнд хүргүүлэхэд бэлэн байна. Түүнчлэн нийгмийн хамгааллын салбар дээр бас бид нар төслүүдийн санхүүжилтийг хийж явсан байдаг. Тэгээд үүний хамгийн сүүлд нь яг саяын вакцин болон түүнтэй холбоотой зөвхөн Ковакс түрүүн нь бас сайдын илтгэл дээр дурдагдсан Афакс гээд төслүүд дээр бас санхүүжилтийн гүйцэтгэлүүд гараад нийтдээ 104.1 сая долларын ийм тус тус санхүүжилтүүдийг бид нар Сангийн яам олон улсын зээл тусламжаар авч ашигласан байна. Баярлалаа.

**Б.Баттөмөр:** Шадар сайд нэмж тодруулга хийе.

**С.Амарсайхан:**Бейсен гишүүний түрүүн тэр Улсын онцгой комиссоос ирүүлсэн мэдээлэл Эрүүл мэндийн яамны мэдээлэл зөрүүтэй байна гэдэг дээр би тайлбар өгье. Энэ зөрүүтэй харагдаж байгаа юм шиг боловч энэ аудитад оруулсан тайлан 2020, 2021 оны хугацааны хувьд. Өөрөөр хэлбэл 2021 оны 12 сарын 30-аар тасалбар болгож аудитын шалгалтыг оруулсан. 2022 онд зарим арга хэмжээнүүд үргэлжилсэн. Өөрөөр хэлбэл нийгмийн даатгалын шимтгэл, торгууль, алдангиас чөлөөлөх, Хувь хүний орлогын албан татвар энэ тэр гээд ажлын байрыг биш. Тэгэхээр 1.6 их наядын зөрөө гарч байгаа юм. 2022 онд үргэлжлүүлсэн арга хэмжээ. Тэр зөрүүгээрээ бас зарим 2022 оны зарим тоонууд нь аудитаар оруулсан энэ тайланд багтаагүй тийм тоо учраас зарим нь зөрүүтэй гарч байгаа шүү гэдгийг хэлье.

**Б.Баттөмөр:** Бейсен гишүүн тодруулъя.

**Б.Бейсен:** Энэ манай түр хороонд өгсөн юм болохоор чинь 2021, 2022 оны тайланг гээд өгсөн байна. Улсын онцгой комисс, Эрүүл мэндийн яам яг тэр юугаар нь өгсөн тэр юуг оролцуулсан байна. Тэгээд зөрүү гарч байхаар нь гайхаж байхгүй юу.

Хоёрдугаарт Эрүүл мэндийн яам тухайн үед бид нарт өгсөн юм дээрээ эмчилгээний зардал гээд өгсөн шүү. Тэр бичиг над дээр байж байгаа. Тухайн үеийн Улсын Их Хурал, Засгийн газар илүү цагийн хөлс, урамшуулал энэ тэрийг нь тусдаа тооцож өгч байсан. Тэрний тооцоо нь бас байгаа. Тийм учраас энэ 2 байгууллага юугаа нэгтгэхгүй бол бид нарт өгсөн юм чинь зөрүү байна. Цаг хугацаа бага байна. Өшөө ч юмнууд байж байна энэ дотор. Энэ дараа хууль хяналт АТГ энэ тэр шалгавал бөөн юм гарч ирэх гээд байна.

**Б.Баттөмөр:** Амарсайхан гишүүн. Амарсайхан Шадар сайд нэг 1 минут.

**С.Амарсайхан:** Тэгэхээр Бейсен гишүүн ээ, энэ дээр зөрүүтэй асуудал байхгүй. Улсын онцгой комиссоос өгсөн тоо бол нийт 2020, 2021 онд энэ иргэдийн эрүүл мэндийг хамгаалах, эдийн засгийг сэргээх, ажлын байрыг нэмэгдүүлэх, дархлаажуулалтыг зохион байгуулах гээд бүхий л чиглэлээр авч хэрэгжүүлсэн арга хэмжээний нийт зардал бол 9.6 их наяд төгрөг байгаа юм. 9.6 их наяд төгрөг. Ингээд энэ арга хэмжээнүүд 2020, 2021 оны гүйцэтгэлд аудитыг оруулсан. Энэ арга хэмжээ бол бас 2022 онд үргэлжлээд явсан байгаа. Энэ үргэлжлээд явсан арга хэмжээний талаар та бас наана чинь тоо зөрж байна гээд байх шиг байна. Ямар нэгэн байдлаар зөрүүтэй тоо байхгүй, зүгээр Эрүүл мэндийн яамнаас ямар тоо өгснийг би хэлж мэдэхгүй байна. Жишээ нь 2022 онд үргэлжилсэн энэ арга хэмжээнүүд бол хүүхдийн мөнгөн тэтгэмж.../минут дуусав/

**Б.Баттөмөр:** Шадар сайдад хугацаа сунгаж өгье.

**С.Амарсайхан:** 2022 онд үргэлжилсэн арга хэмжээ буюу энэ 1.6 их наяд төгрөг дээр хүүхдийн мөнгөн тэтгэмжид 1 их наяд 169 тэрбум төгрөг. 16 хүртэлх насны хүүхдийн амьжиргааг дэмжих мөнгөн тэтгэмжид 83.2 тэрбум төгрөг, айл өрхийн цахилгаан дулааны төлбөрт 70.3 тэрбум төгрөг, эрүүл мэндийн тусламж үйлчилгээ 311.8 гээд ийм тоо байгаа юм. Тэгэхээр энэ 2 бас нэгдээд наад зөрүү чинь арилгах ёстой юм тоо шүү гэдгийг хэлье. Хэрвээ зөрүүтэй байгаа бол. Гэхдээ энэ бүх тоо баримт Улсын онцгой комиссоос албан ёсоор Аудит хийгдсэн тоон дээр үндэслэж явуулсан болон бас үргэлжилж хийгдсэн арга хэмжээнүүдийн тоог нэгтгэж хүргүүлсэн ийм тоо байгаа.

**Б.Баттөмөр:** Би дээр нь нэг тайлбар хэлчихье. Энэ 2020 онд 4.1 их наяд төгрөг, 2021 онд 5.1 гээд 9.6 их наядаар бол Онцгой комисс ярьж байна л даа. Тэгээд 2022 оных бол 1.6 нэмэгдээд 9.6 маань 11.2 их наяд төгрөг болж байгаа юм. Үүнийг бид бол нөгөө хуулийн хүрээнд зарцуулсан мөнгийг, энэ 3 жилийн хугацааны мөнгийг бид тооцож байгаа учраас бүгдийг нь тооцохоос өөр арга байхгүй. 12.1 их наяд гэж явж байгаа юм. Үүний тооцоо бол манай энэ нэгдсэн тайлангийнхаа юмаар яриад явах нь зүйтэй. Сая тэр Баярхүүд хэлж байна л даа. Тэгээд яах вэ бас энэ тэрээ нэгтгээрэй гэж. Тэгэхгүй бол хуулийн үйлчлэлийн хүрээнд нийт зарцуулсан хөрөнгөө л ярихгүй бол болохгүй шүү дээ. Тийм байгаа. Дахиад асуулт байгаа юм уу? 1 минут. Бейсен гишүүн.

**Б.Бейсен:** Коронавирус халдварын эх эндэгдлийн асуудал байгаа. Нийтдээ 90 хэдэн эндсэн гээд ярьж байсан тэрний 40 хэд нь коронавирусийн халдвар гэсэн энэ үнэн үү. Бас мэдээлэл өгөөрэй. Би бас үнэмшихгүй яамныхнаас асууя гэж бодож байна.

Хоёрдугаарт. Тэр сая энэ 1 сарын 17-ны байдлаар Онцгой комиссынх нь зөв гаргасан байна гэж бодож байна. Эрүүл мэндийн яам болохоор Эрүүл мэндийн тусламж, үйлчилгээний санхүүжилтийн юмыг болохоор чинь 2020, 2021, 2022 оны 10 сарын 31-ний байдлаар өгсөн байна. Тийм учраас зөрүүтэй байна. Энийгээ нэгтгэхгүй бол ерөөсөө болохгүй. Зөндөө тэрбум төгрөгийн юу гарч байна. Тэгээд дараа нь ямар нэгэн хууль хяналтын байгууллагаар нүүрсний хулгай шиг араас нь шалгадаг шүү. Энэ чинь бас 10 их наяд зарцуулчихсан. Хангалттай хэмжээний хөрөнгө тавигдаж байсан тухай үедээ. Бид нар энэ комисс ... /минут дуусав/

**Б.Баттөмөр:** Бейсен гишүүн маргааш чуулган дээр бол бас ярих боломжууд байгаа. Сарангэрэл гишүүн асуулт асууя.

**Д.Сарангэрэл:** Баярлалаа. Ковид 19-тэй холбоотой 2020-2022 онд хэчнээн хэмжээний төсөв, мөнгө зарцуулсан бэ гэдэг асуудлыг бол ард иргэд бол их тавьж байгаа л даа. Та бүхэн маань мэдэж байгаа. Сая хүйтэнд бол 20 гаруй хоног залуучууд талбай дээр шаардлага тавихдаа Нүүрс, Хөгжлийн банк, ЖДҮ, Хээрийн эмнэлэг, Ковидын төсөв гэдэг ийм 5 шаардлага тавьсан юм байгаа юм. Тэгээд энэ шаардлагын хариуг бол бид нар л шуурхай өгөх ёстой л доо. Бид нар ард иргэдийнхээ тавьж байгаа энэ асуудал бол хүндэтгэлтэй хандаж, бодит мэдээллийг хурдан шуурхай өгч байх ёстой. Энэ үүднээсээ өнөөдөр түр хороо, манай Шадар сайд, Аудитын ерөнхий газар, Засгийн газар, Эрүүл мэндийн яам гээд холбогдох байгууллагууд бол мэдээллээ өгч байгаа нь их зөв зүйтэй байна. Тэгээд би Шадар сайдаас дахиж тодруулахыг хүсэж байна. Яагаад гэвэл иргэдийн дунд ямар ойлголт байна вэ гэвэл Ковидын үеийн 10 их наяд төгрөг бол зөвхөн эрүүл мэндийн салбарт зарцуулсан мөнгө. Тэгээд энэ мөнгө хаа байна вэ гэдгийг эрүүл мэндийн салбараас асуугаад байгаа юм. Тэгээд үүнийг бол ялгаж, салгаж бас ойлгоход энэ мэдээллийг би дахиж, давтаж өгөх шаардлагатай гэж нэгдүгээр асуулт.

Хоёрдугаарт. Ковид 19-ийн цар тахлын үед 20,000 төгрөгөөр маск авч мөнгө угаасан гэдэг асуудлыг мөн хэвлэлийнхэн тавиад байгаа. Би 2020 оны 01 дүгээр сараас 2020 оны 7 дугаар сарын 9 хүртэл Эрүүл мэндийн сайдаар ажилласан. Ерөөсөө яг 6 сар. Энэ 6 сарын хугацаанд ковидын цар тахал битгий хэл Монголын хүн амын дунд дотооддоо коронавирусийн нэг ч халдварын тохиолдол гараагүй. Тийм учраас бол ковидын төсвийн тухай асуудал ердөө байгаагүй. Гэхдээ бид нар болзошгүй эрсдэлд бэлэн байдал хангахын тулд Засгийн газрын нөөц хөрөнгөөс 2 тэрбум төгрөг, Дэлхийн банк болон Азийн хөгжлийн банкны шугамаар нийтдээ 8.6 тэрбум төгрөгөөр 21 аймаг 9 дүүргээ эм, тариа болон эмнэлгийн тоног, төхөөрөмжөөр хангаж ажилласан. Амарсайхан Шадар сайд тэр үед Нийслэлийн Онцгой комиссын дарга буюу Улаанбаатар хотын захирагчаар ажиллаж байсан. Улсын онцгой комисс дээр бүх шийдвэр хамтарч гарч байсан учраас бид бол 20,000 төгрөгийн маск авч байсан тохиолдолд нэг ч байхгүй. Тийм болохоор би саяын энэ 10 их наядыг эрүүл мэндийнх болон 20 мянгын маскийн асуудлыг би Шадар сайдыг хамтарч ажиллаж байсан хүний хувьд бол тодруулж хэлээсэй гэж нэгдүгээрт хүсэж байна.

Хоёрдугаарт 8.5 сая төгрөгийн эмчилгээг бол ярьж байгаа. Хүн амын дунд коронавирусийн халдвар гараагүй. Яг намайг 6 сар Эрүүл мэндийн сайдаар ковидтой үед ажиллаж байхад 291 зөөвөрлөгдсөн тохиолдол байсан. Ганцхан ХӨСҮТ өөрийнхөө төсвийн хүрээнд энэ зөөвөрлөгдсөн тохиолдлуудыг эмчилсэн. 1 ч удаагийн нас баралтын тохиолдол гараагүй. Шинэ өвчин, шинэ вирус байсан учраас эмнэлгийн тусламж үйлчилгээний санхүүжилтийг Эрүүл мэндийн сайд болон Сангийн сайд хамтарч баталсан ийм тоо гараагүй. Тэгэхээр энэ 8.5 сая гэдэг бол 2020 оны 11 дүгээр сарын 11-нд Монгол Улсад хүн амын дунд анхны тохиолдол гарахад энэ мөнгө бол гарсан гэж би ойлгосон. Яагаад гэвэл тухайн үед Эрүүл мэндийн сайдаар ажиллаж байсан Мөнхсайхан энэ 8.5 сая төгрөгийг бол тайлбарлаж байсан. Одоо яг хэдэн сая төгрөгөөр эмчилж байгаа вэ? Тэгээд энэ 160,000 төгрөг нь бол гэрийн нөхцөл юм гэдгийг ойлгуулахгүй, ард иргэддээ мэдээлэл өгөхгүй байгаа учраас 160,000 төгрөг 8.5 сая төгрөг гэдгийн зөрүүтэй ойлголт үүсээд, мөнгө идэж, угааж байна гэдэг ийм ойлголт гарсан. Намайг ажиллаж байх үед бол 8.5 сая төгрөгийн эмчилгээ огт байгаагүй.

Гуравдугаарт би Онцгой байдлын ерөнхий газар, генерал Ариунбуянаас асуухыг хүсэж байна. 2020 оны 6 дугаар сард Эрүүл мэндийн сайдаар ажиллаж байхдаа Дэлхийн 216 оронд гарчихсан 17 сая хүн нас барчихсан. Уучлаарай. 667 хүн нас барчихсан. 18 сая тохиолдол Дэлхий дээр гарчихсан байсан юм.

**Б.Баттөмөр:** Сарангэрэл гишүүнд 1 минут нэмж өгье.

**Д.Сарангэрэл:** Тэгээд биднийг бол ажиллаж байх хугацаа нь зөвхөн зөөвөрлөгдсөн тохиолдол байсны дээр дэлхий дээр нөхцөл байдал өөр байсан. Дэлхийн 216 орон, бүс нутагт коронавирусийн 18 сая тохиолдол гараад, 667 хүн нас барчихсан байсан. Манайд бол тийм зүйл байгаагүй. Гэхдээ бид нар болзошгүй эрсдэлд бэлэн байдлаа хангах үүднээс Онцгой байдлын ерөнхий газарт байдаг 6.5 сая еврогийн үнэ бүхий хээрийн майхныг дэлгэж 2020 оны 6 дугаар сард сургуулилт хийсэн юм. Гэтэл энэ хээрийн майхан алга болсон тухай ойлголт бий болоод улмаар сая 20 гаруй хоног жагссан залуучууд энэ хээрийн майхны тухай асуудлыг асууж байна. Онцгой байдлын ерөнхий газрын 115 дугаар ангид байгаа л гэж сонссон. Энийгээ би Онцгой байдлын ерөнхий газрыг энд баталгаажуулж хэлэх шаардлагатай гэж ингэж бодож байна. Ер нь ард иргэдийнхээ тавьж байгаа аливаа асуудалд бодитой хариултыг цаг тухайд нь өгөхгүй бол төр засагтаа эргэлзэх.../минут дуусав/

**Б.Баттөмөр:** Хэн хариулах вэ. Амарсайхан Шадар сайд хариулъя.

**С.Амарсайхан:** Сарангэрэл гишүүний асуултад хариулъя. Төсвийн асуудал эхнээсээ бид нар бас их зөв ойлголттой явах ёстой. Түрүүн Бейсен гишүүн бас ярьсан. Ямар нэгэн зөрүү байхгүй. Би дахиад бас хэлчихье. Энэ Үндэсний аудитын газраар баталгаажсан ийм нийлсэн тоонууд байгаа. Жишээ нь ажлын байрыг хангахад 1.4 их наяд төгрөг зарцуулсан. Энд Нийгмийн даатгалын шимтгэл, торгууль, алдангиас чөлөөлсөн аж ахуйн нэгжүүдийг аж ахуйн нэгжийн орлогын албан татвараас чөлөөлсөн 270 тэрбум төгрөг, Хувь хүний орлогын албан татвараас чөлөөлсөн 209 тэрбум, үйл ажиллагаа нь зогссон аж ахуйн нэгжүүдийн 3 сарын хугацаанд 200 мянган төгрөг олгосон ажилтнуудад гээд 44.1 тэрбум ч гэдэг юм уу задаргаа нь явж байгаа. Иргэдийн орлогыг хамгаалахад 2.6 их наяд төгрөг байгаа. Жишээ нь хүүхдийн мөнгийг 100 мянга болгон нэмэгдүүлсэн, халамж, тэтгэвэр болон байнгын асаргаа шаардлагатай хүүхдийн тэтгэмжийг нэмэгдүүлж шийдсэн, малчин айл өрхөд ноосны урамшуулал олгосон энэ 174.9 тэрбум төгрөг, хүнсний талоныг үнийн дүнг нэмэгдүүлж олгосон 20 тэрбум төгрөг гэдэг юм уу.

Гуравдугаарт бол иргэдийн эрүүл мэндийг хамгаалах ажилд 1.2 их наяд төгрөг гээд түрүүн ярьсан иргэдийн эрүүл мэндийг хамгаалах арга хэмжээнүүдэд нөгөө явуулын эмнэл зүйн баг ажиллуулах, эмч, яаралтай түргэн тусламжийг ажиллуулах ч гэдэг юм уу эсвэл дархлаажуулалтын аянд 111 тэрбум төгрөг бусад арга хэмжээнүүд гээд дандаа задаргаатай явж байгаа. Эдийн засгийг идэвхжүүлэх арга хэмжээнүүд 4.4 их наяд гээд. Энэ бол төсвийн орлогын алдагдлыг, тасалдлыг гадаад эх үүсвэрээс нөхөж санхүүжүүлсэн тоо бас орчихсон явж байгаа 2.1 их наяд төгрөг. Цахилгаан, дулаан, ус, хог хаягдлын төлбөрийг иргэд, айл өрхөөс чөлөөлсөн. Энд 1 их наяд төгрөг зарцуулсан. Хатуу хөл хорионы үед иргэн бүрд 300 мянган төгрөг өгсөн. 997 тэрбум төгрөг болсон. Хүнсний болон эм, эмийн хэрэгслийн гаалийн албан татвар, импортын барааны татвараас чөлөөлсөн энэ нь 202 тэрбум төгрөг ч гэдэг юм уу. Дандаа нэр төрөл нь тодорхой, иргэдэд очих нь очсон, эрүүл мэндэд зориулах нь зориулсан ийм тоонууд. Нэгдүгээрт.

Хоёрдугаарт. Тэр хээрийн эмнэлэг огт алга болоогүй. Ариунбуян дарга энэ дээр бас би хотын дарга байсан тэр үе. Сарангэрэл гишүүн Эрүүл мэндийн сайд байсан. Ингэхэд бэлэн байдлыг хангах үүднээс гарцаагүй шаардлагатай үед ашиглах зориулалтаар нэг дэлгээд нээгээд буцааж хураагаад онцгой байдлын газар Батлан хамгаалах яамныхан байдаг газар нь аваачаад тавьсан юм. Энэ бол тэр болгон хүн авч яваад байдаг зүйл биш. Тэр болгон угсраад дэлгээд байдаг ч зүйл биш. Энэ эмнэлгийг дэлгэхэд бараг 2, 3 хоног болж байж дэлгэдэг, ийм угсардаг эмнэлэг байгаа.

Гуравдугаарт тэр маск 20 мянган төгрөгөөр авч байсан түүх, тийм үнэ өртөг бидний үед байгаагүй. Огт тийм юм байгаагүй. Улсын онцгой комисс болон Эрүүл мэндийн яамны хүрээнд тийм үнэ өртгөөр авч байсан тохиолдол миний хувьд бол сонсоогүй. Тийм боломж ч байхгүй гэж үзэж байгаа юм. Тэр ямар хэзээ хэн яаж авсныг бол дахиж нягтлах, хэрвээ тийм юм яригдсан бол.

**Б.Баттөмөр:** Ариунбуян хариулах хэрэг байна уу Сарангэрэл гишүүн ээ. Ариунбуян 5 номер. Ариунбуян генерал 5 номерын микрофон дээр.

**Г.Ариунбуян:** Сарангэрэл гишүүний асуултад хариулъя. Польшийн Засгийн газрын хөнгөлөлттэй зээлийн хүрээнд 6.5 сая еврогоор нийлүүлэгдсэн. Польшийн тэр хээрийн эмнэлэг бол алга болоогүй. Энэ бол тухайн үед Ковид анх бүртгэгдэж байсан үед штабын дадлагын хүрээнд энэ эмнэлгийг бол анх удаа дэлгэсэн. Сая өнгөрсөн 2022 оны 9 сард Баянхонгор аймагт зохион байгуулсан “Говийн чоно” олон улсын дадлага сургуулийн үеэр Америкийн талтай энэ сургуулилтыг хийх хүрээнд энэ хээрийн эмнэлгийг мөн дэлгэсэн байгаа. Сая Шадар сайдын хэлсэнчлэн энэ эмнэлгийг тийм амархан богино хугацаанд дэлгэдэггүй. 3-5 хоног хугацаа зарцуулдаг. Өнөөдөр Онцгой байдлын ерөнхий байдлын харьяа 115 дугаар ангид хадгалагдаж байна. Баярлалаа.

**Б.Баттөмөр:** Хариулт авчихлаа. 2 номер Энхболд дэд сайд.

**С.Энхболд:** Сарангэрэл гишүүний асуултад хариулъя. Одоо яг ковидын тусламж, үйлчилгээнд мөрдөгдөж байгаа эмчилгээний тариф хэд байгаа вэ гэж асуусан. Бид нар 2022 оны 3 сараас эхлэн яг Эрүүл мэндийн даатгалынхаа тарифт өөрчлөлтийг оруулж, 3 эмнэл зүйн шатаар нь тарифыг олгож байгаа. Хүндэвтэр шатанд бол 1 сая 26 мянга, хүндийн “А” зэрэглэлд бол 2 сая 67 мянга, эрчимтийн “Б”-д нь 4 сая 978 мянган төгрөгөөр эмчилгээний зардлыг олгоод явж байгаа гэсэн үг.

Энэ 2022 оны 3 сараас өмнөх тариф бол 2 сайдын тушаалаар 700 мянгаас 1 сая 400 мянгын хооронд санхүүжиж явж байсан. Одоо бол саяын хэлсэн тарифаар санхүүжээд явж байгаа гэсэн үг.

**Б.Баттөмөр:** Сарангэрэл гишүүн 1 минут .

**Д.Сарангэрэл:** Олон нийтийн асуугаад байгаа бас нэг зүйл бол иргэд, аж ахуйн нэгж, Олон улсын байгууллагын төсөл хөтөлбөр, хандив тусламж бас хаачсан бэ. Хэний карманд орсон бэ гэдгийг асуугаад байгаа учраас би бол саяын Шадар сайд болон Чинзориг сайдын өгсөн мэдээллээс бол мэдээллийг их сайн авсан. Гэхдээ нэгэнтээ бид нар өнөөдөр энэ ковидын төсвийг хэлэлцэж байгаа, олон нийт анхаарлаа хандуулж байгаа үед бол бүх зүйлийг тодорхой хариулчих хэрэгтэй юм байгаа юм. Тэгээд миний хэлэх гэж байгаа зүйл бол тухайлбал тухайн үед Сангийн сайдаар бол Хүрэлбаатар сайд ажиллаж байсан. Тэгээд Ковидын болзошгүй эрсдэлийн үед бэлэн байдлыг хангах үүднээс манай Сангийн яам тухайн үед бол нэлээн идэвхтэй ажилласан. Дэлхийн банкны шугамаар 26.9, Азийн хөгжлийн банкны шугамаар 34.4 сая долларын хөнгөлөлттэй зээлийн тэр гэрээг бол батлуулж өгөөд та бүхэнд бол үлдээгээд бид нэг нь Сангийн сайдынхаа ажлыг, нэг нь Эрүүл мэндийнхээ сайдын ажлыг өгсөн. Тэгээд энүүгээр бол ямар тоног төхөөрөмж авсан бэ? Энийгээ ард иргэд.../минут дуусав/

**Б.Баттөмөр:** Энхболд дэд сайд хариулчих.

**С.Энхболд:** Бид нар түр хороонд тайлангаа яг он оноор нь ялгаад гаргаад өгсөн байгаа. 2022 онд бол бид нар ямар нэгэн хандив тусламж санхүүжилтийг бол аваагүй. Нийтдээ улсын төсвөөр 2020 онд бол эм урвалж, нийгмийн эрүүл мэндийн хариу арга хэмжээ, цалин урамшуулалд бол 2020 онд бол 68.8 тэрбум төгрөг бол олгосон байгаа. 2021 онд 148.8 тэрбум төгрөгийг зарцуулсан. Засгийн газрын нэмэлт санхүүжилтээр 20 онд бол нөөц бүрдүүлэх, эмнэлгийн тусламж, үйлчилгээ, хариу арга хэмжээнд 12.2 тэрбум, 2021 онд бол 65.9 тэрбумыг зарцуулсан. Эрдэнэс тавантолгой хувьцаат компаниас нөөц бүрдүүлэх, эмнэлгийн тусламж үйлчилгээ, хариу арга хэмжээнд бол 2020 онд бол ямар нэгэн санхүүжилт байгаагүй. 2021 онд 15.5 тэрбум төгрөгийг бол.../минут дуусав/

**Б.Баттөмөр:** Сарангэрэл гишүүн тодруулъя.

**Д.Сарангэрэл:** Дэлхийн 216 улс орон, бүс нутагт коронавирусийн халдвар гарчхаад 18 сая хүн өртөөд, 600 гаруй хүн нас барчхаад байхад манай улсад хүн амын дунд бол коронавирус гараагүй л байсан. Тухайн үеийн Ерөнхий сайд Ухнаагийн Хүрэлсүх бол энэ асуудалд онцгойлон анхаарч, ер нь санхүүжилт болон асуудлыг шийдвэрлэх, эрүүл мэндийн салбарынхныхаа нийгмийн асуудлыг бол шийдээд явж байсан. Цалин мөнгийг нь нэмсэн, 400 хүнийг байранд оруулсан гээд олон ажлуудыг хийсэн. Харамсалтай нь та бүхэн маань ард иргэдийн дунд буруу зөрүү ойлголт гараад байхад тухайн тухайн үед нь мэдээллийг өгөөгүйгээс болоод сая 12 сарын 4-нд залуучууд 20 гаруй хоног энэ хүйтэнд зогсоход энэ 2 асуудлыг тавьж байгаа юм. Тэгэхээр би Эрүүл мэндийн шинэ сайдад юу гэж хэлэх гэж байна гэвэл ард иргэдтэйгээ хамтарч ажилла. Мэдээллээ маш сайн өг. Буруу зөрүү ойлголт гарах юм бол дор дор нь тайлбарыг нь өгч байхгүй бол иргэдийг бухимдуулах нэг асуудал болоод байгаа юм. Энэ чинь нүүрсний хулгайн хэмжээнд ковидын үеэр өчнөөн бүх өөрийнхөө цаг заваа.../минут дуусав/

**Б.Баттөмөр:** Сарангэрэл гишүүнд 1 минут.

**Д.Сарангэрэл:** Мэдээллээ цаг тухайд нь өгөөгүйгээс болоод ковидын тохиолдлыг ард түмнийхээ дунд гаргахгүй, Улс орныхоо аюулгүй байдлыг хамгаалахын төлөө өдөр, шөнөгүй зүтгэсэн Засгийн газар, төрийн байгууллагууд ялангуяа эрүүл мэндийн салбарынхны хөдөлмөрийг үнэгүйдүүлэх буруу, зөрүү ойлголт өгөх, нийгмийн зүгээс шүүмжлэлд өртүүлэх энэ байдлыг бол бид бий болгосон шүү. Тийм учраас цаашдаа бол эрүүл мэндийн салбар, Эрүүл мэндийн яам энэ ард иргэдтэйгээ шууд харилцах мэдээллээ тухайн тухайн үед нь бодитоор хүргэж ажиллах шаардлагатай гэдгийг өнөөдрийн энэ үүссэн нөхцөл байдал харуулж байгаа гэдгийг би эцэст нь анхааруулъя гэж бодож байна. Баярлалаа.

**Б.Баттөмөр:** Энх-Амгалан гишүүн.

**Б.Энх-Амгалан:** Коронавируст халдвар, Ковид 19 цар тахлаас урьдчилан сэргийлэх энэ ажилд Монгол Улсын Засгийн газар, Улсын онцгой комисс бол онцгой үүрэг гүйцэтгэж, идэвх санаачилгатай оролцсон. Энийг нуухгүй. Ажлын байрыг хамгаалах, иргэдийн орлогыг нэмэгдүүлэх, иргэдийн эрүүл мэндийг хамгаалах, эдийн засгаа идэвхжүүлэх, цар тахлыг хохирол бахтай даван туулах гээд энэ ажилд ханцуй шамлан орсон. Үүний хамгийн тэргүүн эгнээнд Эрүүл мэндийн салбарынхан маань ажилласан. Онцгой байдлын салбарынхан маань ажилласан. Мэргэжлийн хяналтын байгууллага, зам, тээврийн байгууллага, хуулийн байгууллагууд маань чадах чинээгээрээ ажилласан. Энэ хүмүүст бүгдэд нь бас баярлалаа гэж хэлэх ёстой. Монгол Улс бол энийг хохирол багатай даван туулахад идэвхтэй оролцсон. Би энэ түр хорооны ажлын хэсгээс ирүүлсэн, Үндэсний аудитын газраас ирүүлсэн энэ дүгнэлтүүдийг харж байгаад хэд хэдэн зүйл дээр та нараас би маш тодорхой асуулт асууя. Та нар бичиж авч байгаад надад хариулаарай. Нэгдүгээрт, 2021 оны 4 сард яаралтай ковидын оношлуурыг худалдан авах, тендер зарлах үүргийг Эмийн хяналт агентлаг гэж худалдан авах тендер зарлаад байхад тендерээ зогсоож шууд Хятадын нэр бүхий компаниас 1.5 тэрбум төгрөгийн шүлсний түргэвчилсэн оношлуур авах ажлыг 2 хоногийн дотор зохион байгуулж 500 мянган оношлуурыг Хятадаас онгоцоор яаралтай тээвэрлэж авчрах ажлыг Эмийн хяналтын агентлаг зохион байгуулсан. Энэ Дэлхийн эрүүл мэндийн байгууллагын түргэвчилсэн оношлуурын жагсаалтад байдаггүй ийм оношлуур авчирсан. Энэ оношлуурыг авчрахад мэдрэг чанар нь 20 хувьтай буюу тухайн оношлуураар ковидтой өвчний 10 тохиолдлын 2-ыг илрүүлж байсан. Бусад 8 тохиолдлыг нь илрүүлж чадахгүй байсан гэсэн дүгнэлт гарчээ. Энэ дээр тэгээд Эм, эмнэлгийн хэрэгслийн хяналт зохицуулалтын газрын дарга Цэцэгсайхан, Эрүүл мэндийн яамны лабораторийн мэргэжлийн салбар зөвлөлийн дарга Дармаа, Саранцэцэг гээд хүмүүс энэ оношлуур чинь оношлохгүй байна гэдэг ийм албан бичиг, дүгнэлтүүд ирүүлж байсан юм бол байгаа юм байна. 480 мянган ам. долларыг Хятад компани руу шилжүүлж байсан. Эрүүл мэндийн яамнаас шилжсэн. Дараа нь эмийн хяналтын агентлаг руу шилжүүлсэн мэдээлэлтэй байна. Оношлуурыг яасан бэ. Бүгдийг нь тараачихсан уу. Тэгээд энэ оношлуураар тухайн үед оношилж байгаа үед тэгээд энэ чинь 10 тохиолдлын 2-ыг нь илрүүлдэг ийм оношлуурыг хэрэглэж байсан юм уу. Энэ үнэн байна уу эсвэл зөрүүтэй мэдээлэл байна уу. Маш тодорхой хариулаарай.

Хоёрдугаарт нь “Эм импекс” компаниас ойролцоогоор 8 тэрбум төгрөгийн үнэ бүхий ковид хүндэрсэн үед хэрэглэдэг шинэ эм буюу Тоцилизумаб би буруу хэлж байж магадгүй шүү. Тоциализум гэдэг юм уу. Ийм нэртэй эмийг худалдан авсан. Тэгсэн боловч хэрэглэхгүй байсаар байгаад хугацаа нь дууссан. Энэ эмийн нэг бүрийнх нь үнэ нь маш өндөр. Одоо ЗООНОЗ-ын агуулахад хэвтэж байгаа. Хэдэн тэрбумаар авсан бэ. Хэчнээн хайрцаг, хэчнээн эм худалдаж авсан бэ. Энэ яагаад ийм эмийг авсан юм бэ гэдэг асуултад хариулаадхаач.

Гуравдугаарт нь 25 долларын үнэ бүхий Файзер вакциныг 39 доллароор авсан гэдэг мэдээлэл энэ дотор байна. Яагаад ийм үнээр вакцин авсан юм. Хэчнээн тун вакцин авсан юм, зөрүү нь хэд гарсан юм гэдгийг надад нэг хэлээдхээч.

Дөрөвдүгээрт нь мэргэжлийн байгууллагын тооцоо судалгаа, зохион байгуулалт, хяналтгүйгээс их хэмжээний вакцины нөөцийг бий болгож нийтдээ 198.2 мянган тун вакциныг устгалд оруулж үргүй зардал гаргасан тухай Аудитын байгууллагын 2020, 2021 оны гүйцэтгэлийн аудитад дурдагдсан байна. 2022 онд хэчнээн хэмжээний тун вакциныг устгалд оруулсан юм бэ. Нийтдээ ер нь хэчнээн тэрбум төгрөгийн вакцин устгалд орчихсон бэ гэдэг талаар хариулаадхаач. Бичиж авч байгаа биз.

Энд бас нэг асуудал байна. Эрүүл мэндийн даатгалын сангаас ковидын тусламж, үйлчилгээнд олгосон санхүүжилтээр шинжилгээ нь бол баталгаажсан, шинж тэмдэггүй хөнгөн хэлбэрийн 594,077 иргэнийг гэрээр эмчилж 95.5 тэрбум төгрөгийг.../минут дуусав/

**Б.Баттөмөр:** Энх-Амгалан гишүүнд нэмж. өгье. Минут нэмж өгье.

**Б.Энх-Амгалан:** Шинж тэмдэггүй хөнгөн хэлбэрийн 594,077 хүнийг гэрээр эмчилж, нийтдээ 95.5 тэрбум төгрөгийг зарцуулсан байна. Эмийн багц иргэн бүрд олгосон талаар нэгдсэн бүртгэл байхгүй байна гэж байна. Энийг хариулаадхаач.

Зургаадугаарт нь 58.4 тэрбум төгрөгийн зарцуулалтыг аудитын явцад олон нийтэд Шилэн дансны тухай хуульд энэ хуульд нийцүүлж ил тод тайлагнаагүй байна гэж аудитын дүгнэлт гарсан байна. Энэ дээр Онцгой байдлын ерөнхий газар, Эрүүл мэндийн яам харуулаадхаарай.

Долоодугаарт нь Монгол Улсын хэмжээнд нийтдээ энэ оны 1 сарын 12-ны өдрийн байдлаар халдварын 1 сая 7821 тохиолдол бүртгэгдэж 2,136 хүн нас барсан байна. И-монголиа цахим хаягт байршуулснаар бол 2021 оны 9 сарын 30-аас 2021 оны 10 сарын 2-ны өдрийн хооронд улсын хэмжээнд нийт илэрсэн тоо нийлбэр нь 22,347 байхад хоног тутамд нэмэгдсэн тоо нь 7630 байна. 14,717 тоогоор зөрүүтэй байна. 2022 оны 11 сарын 2-ны өдөр улсын хэмжээнд 74 шинэ тохиолдол бүртгэгдсэн байхад нийт 985,282 хүн гэж бүртгэсэн бөгөөд өмнөх өдөр нь буюу 2022 оны 11 сарын 1-ний өдрийн бүртгэгдсэн байдлаар 985,112 тооноос 170 нэгжээр буюу 96 нэгжийн зөрүүтэй байна. Ингээд юмнууд чинь зөрөөд яваад байна. Тэгээд энэ И-монголиа чинь зөв ажилласан юм уу, буруу ажилласан юм уу. Энэ чинь тэгээд цаашдаа иргэдийн мэдээлэл алдагдах, хүний эрүүл мэндийн мэдээлэл алдагдах ийм нөхцөлийг үүсгэчихсэн юм биш үү гэдэг 7 дахь асуулт.

Найм дахь нь Төрийн албаны зөвлөлөөс асууя. 2020 оны энэ цар тахлын хуулиас хойш 2208 хүн төрийн албанд томилогдсон гэж байна. 794 хүн чөлөөлөгдлөө гэж байна. Энэ Говь-Алтай аймагт баахан хүн томилогдсон юм. Засаг даргын орлогчоос авхуулаад 2 Засаг даргын орлогчтой, баахан зөвлөхтэй. Танай нэг том дүгнэлт гараад явсан. Тэгээд энэ танайхаас гаргасан энэ шийдвэрийг чинь биелүүлдэггүй Аймгийн даргаа ер нь яах юм бэ Та бүхэн. Байлгаад байх юм уу. Энэ нөхөр ингээд баахан хүн томилоод л, тэгээд энэ цар тахлын тухай хууль, тэрний дараа төсвийн хэмнэлтийн тухай хуулиар чинь тэр хүмүүсээ одоо хүртэл цалинжуулаад л явж байгаа шүү дээ. Энийг яах вэ. Эсвэл Төрийн албаны зөвлөлийн гаргасан энэ шийдвэр чинь хүчингүй шийдвэр юм уу? Эсвэл энийг биелүүлэх заавал шаардлагагүй шийдвэр юм уу. Үүний мөрөөр ямар арга хэмжээ авах ёстой байсан юм. Хэчнээн хүн яг Говь-Алтайд ингэж хууль зөрчиж томилогдсон юм. Танайхаар бол 180 хүн хууль бусаар ажлаас халагдсан. 130 хүнийг нь буцааж авах шийдвэр гаргасан гэдэг тийм дүгнэлт байна лээ. Тэгээд тэд нарын нэгийг ч буцааж аваагүй гэсэн ийм ийм мэдээлэл байгаа юм. Энэ дээр нэг маш тодорхой хариулт өгөөч.

**Б.Баттөмөр:** Маш их олон асуулт асуулаа. Товчхон, товчхон яг хариулаарай. Энхболд дэд сайдаас эхэлье.2 номерын микрофон өгье.

**С.Энхболд**: Энх-Амгалан гишүүний асуултад хариулъя. Хэвлэл мэдээллээр ч гэсэн энэ 1.5 тэрбум төгрөгийн өртөгтэй шүлсний түргэвчилсэн тестийн асуудал гарч байгаа. Энэ бас тухайн үедээ яг авсны дараахан бас гарч байсан. Энэ шүлсний тест бол яг тухайн үед бид нар түргэвчилсэн тестийн нөөц байхгүй, дууссан байсан. Тухайн үед нь яг шүлсний тест бид нар Онцгой комисс дээр танилцуулагдаад Гадаад харилцааны яам, Хятадын Элчин сайд, Хятад Улсад Монгол Улсаас суугаа Элчин сайдтай холбогдож, тухайн байгууллагаас мэдээллийг нь аваад яг гэрээнийхээ дагуу шууд худалдан авалтыг хийсэн. Бид нар хамгийн гол нь яг худалдан авах журмаараа бол энийг 30 хоног зарлах ямар ч боломж байгаагүй. Тухайн үед бол яг бүх нөөц хомсодсон, хэцүү үед бид нар бол яг энэ зохицуулалтуудыг бол хийж ажилласан байгаа. Яг тухайн үеийн бас түргэвчилсэн тестээс үнийн хувьд бол хямд, 15 мянга гэж үнэлэгдэж байсныг тухайн үед 7500-аар бодож авч байсан. Энэ хамгийн гол нь энийг шинжилгээ өгөхдөө тухайн хүн нь хамгийн гол нь зөв яг зааврынх нь дагуу өгвөл энэ ямар нэгэн тийм худлаа оношлогдох юм бол байхгүй. Манай улс түргэвчилсэн тестийг оруулж ирсний дараа нэлээн хэдэн сарын дараагаас эхэлж бид нар манай улсад 8 төрлийн түргэвчилсэн тестийг ашиглаж болно гэдэг ийм зааврыг гаргасан. Энэ бол тухайн үед бол тийм заавар ч байгаагүй. Бид нар яаралтай горимоор шууд худалдан авалтуудыг хийж, энэ түргэвчилсэн тестийг авч байсан. Тухайн үеийн бүх бичиг баримт орлого, зарлагын юунууд нь бол бүгд бэлэн байгаа бид нарт.

Тэр Тоцилизумаб гээд эмийг бид нар 7000 ампулыг бол авсан.Энэ эм бол Дэлхийн эрүүл мэндийн байгууллагын оношилгоо эмчилгээний стандарт удирдамжид тусгагдсан. Бид нар аль болох л ковидын тусламж, үйлчилгээнд орчин үетэйгээ хөл нийлүүлэн тухайн олон улсад хэрэглэгдэж байгаа эмийг бол оруулж ирэхийг зорьж, энэ эмийг бол яаралтай худалдан авалтуудыг бол хийсэн. Одоогоор энэ эмээс хугацаа дууссан юм бол байхгүй. ЗООНОЗ-ын агуулахад бол нэг ширхэг ч байхгүй. Бүх эрүүл мэндийн байгууллагуудад тараагдсан байгаа. Энэ ганцхан ковидын тусламж, үйлчилгээнд хэрэглэдэг эм бол биш юм байгаа юм. Сэхээний ялангуяа эрчимт эмчилгээний тасагт байгаа өвчтөнүүдэд хэрэглэж болдог ийм эм. Мөн үе мөчний эмчилгээнд бас хэрэглэдэг. Ийм эмчилгээний хэрэглэдэг эм байгаа юм.

Файзер вакцины тэр үнийн асуудлыг бол Сангийн яам хариулах байх. Бид нар бол зөвхөн хүлээн авч байсан байгууллага. Үүн дээр 29 доллар яагаад 39 доллар болсон тэрийг бол сайн мэднэ.

Вакцины устгалын асуудлыг Эрдэмбилэг дарга хэлэх байх. Эмийн багц 590 мянган хүнд яг эмийн багц тараагдсан уу, үгүй юу гэж байх шиг байна. Бид нар энэ яг 590 мянга гэдэг бол түргэвчилсэн тест болон PCR шинжилгээгээр батлагдсан тохиолдлууд байгаа. Энэ хүмүүсийг бид нар Эрүүл мэндийн даатгалын сангаас санхүүжилтийг нь олгоод явдаг. Тэгэхээр тийм учраас энэ хүмүүс бүгд бүртгэгдсэн, батлагдсан хүмүүст энэ 160 мянгыг бол олгож явсан. Тийм учраас энд бол ямар нэгэн бүртгэлийн асуудал бол байхгүй гэж үзэж байгаа юм. Тэр тохиолдлын тоог ХӨСҮТ-ийн Билигтсайхан захирал хариулах байх. Яагаад 7000 болоод 17000 дээр бүртгэлтийн зөрүүтэй үүссэнийг нь, вакцины асуудлыг.

**Б.Баттөмөр:** Эрдэмбилэг 1 номерын микрофон. Эрдэмбилэг.

**Ц.Эрдэмбилэг:** Энх-Амгалан гишүүний асуултад хариулъя. Эрдэмбилэг. Түрүүн бас Бейсен гишүүний асуултад энэ вакцины хорогдлын талаар тайлбарласан. Дахиад мэдээлэл өгье. Аудитын тайлант хугацаа буюу 2020, 2021 оны аудитын тайланд бол 192.2 мянга вакцин нь бол хорогдсон. Өнөөдрийн байдлаар бол яг нийт бол 8 сая 600 мянган вакцинаас бол 600 мянга орчим вакцин маань хорогдсон байгаа. Энэ нийт вакциныхаа 7.4 хувьд орж байгаа. Тэгэхлээр, Дэлхийн эрүүл мэндийн байгууллага, ГАВИ-аас хорогдлыг 10 хувиар тооцох ёстой гэдэг энэ үзүүлэлтээс бол бид нар хамаагүй бага хорогдолтой явж байгаа. Энэ юунаас хамааралтай байдаг вэ гэхээр тухайн вакциныг үйлдвэрлэсэн үйлдвэрлэгчийн зааврыг бид нар маш хатуу баримталж байгаа. Тэгэхээр гүн хөлдөөгчөөс гаргасан тохиолдолд 2-8 хэмийн температурт дээд тал нь 5 хоног хадгалах ийм заавартай. Вакцинаа нэгэнт задлаад эхэлсэн бол 6 цагийн дотор ашиглаад, устгах ийм заавартай байгаа. Тэгэхлээр сая би бас хэлсэн байгаа. Нийтдээ 8 сая 600 мянган вакцинаас одоогийн байдлаар бол 2021, 2022 онд нийлээд 600 мянган вакцин нь хоригдсон байгаа. Энэ нь нийт вакциныхаа бол 7.4 хувь буюу Дэлхийн эрүүл мэндийн байгууллага, ГАВИ-гаас энэ хорогдлын хэмжээг тооцох 10 хувиасаа даруй 30 хувь.

**Б.Баттөмөр:** Эрдэмбилэг ээ, тэрийг чинь мэдэж байна шүү дээ бүгдээрээ. Хэдэн төгрөг болчихсон гэж асуугаад байна шүү дээ. Хэдэн төгрөг юм бэ тэр 700 мянган вакцин чинь хэд юм. 600 юм уу 700 юм уу. Энэ чинь 2 өөр тоо. Түрүүн чи 700 гэж хэлсэн сая 600 гэж хэлж байна. 600 юм уу 700 юм уу.

**Ц.Эрдэмбилэг:** 600 гэж би хэлсэн байгаа.

**Б.Баттөмөр:** 600 нь хэдэн төгрөг юм.

**Ц.Эрдэмбилэг:** Бид нар бол хорогдсон тоог нь тоогоор нь хэлж байна. Яг үнийн дүнгээр нь тодруулж байгаад хариулъя. Яагаад гэвэл энд вакцин болгон өөр өөр үнэтэй байгаа. Дээрээс нь бас яг нэг вакциныг хэдэн төгрөгөөр худалдаж авсан бэ гэдэг маань Сангийн яам яг энэ дээр тооцоог нь хийж байсан. Эрүүл мэндийн яам бол яг худалдан авалтыг гардаж хийгээгүй учраас нэг вакцины өртгийг бас бид нар хэлж мэдэхгүй байна. Бөөн дүнгээрээ бол бид бүхэн мэдэж байгаа.

**Б.Баттөмөр:** Сангийн яам хариулах юм уу. Ганбат тоо байна уу. Сангийн яам 7 номер.

**Б.Ганзориг:** Сангийн яамны Хөгжлийн санхүүжилтийн хэлтсийн дарга Ганзориг. Гишүүний асуултад хариулъя. Энэ файзер вакциныг 25 ам. доллар зах зээлийн үнэтэй байхад яагаад 39 ам. доллар авсан бэ гэсэн асуулт асуусан. Ер нь яг энэ төслийн хүрээнд төсөл хэрэгжүүлэх нэгж байгуулагдаад төслийн худалдан авах ажиллагааг бол Олон улсын байгууллагынхаа зөвшөөрлөөр тухайн тендерийнх нь зохион байгуулалтын хүрээнд бид нар хийдэг. Тэгээд Олон улсын байгууллагатай авсан зөвшөөрлөөр 39 ам. доллароор нийлүүлэгдэх файзер болж ирсэн байна. Тэгэхээр үүнийг бол худалдан авалтыг нь зохион байгуулсан нэгж бол Захиалагч яам буюу төслийн хэрэгжилтийг бол захиалагч яам хариуцаж хэрэгжүүлж байгаа. Ийм байна.

**Б.Баттөмөр:** Захиалагч яам гэж хэнийг хэлж байгаа юм бэ.

**Б.Ганзориг:** Төсөл бол Эрүүл мэндийн яам дээр хэрэгжиж байгаа төсөл.

**Б.Баттөмөр:** Тэгээд сая мэдэхгүй гээд байна шүү дээ. Юу яриад байгаа юм бэ та нар чинь одоо. Юу яриад байгаа юм бэ та нар чинь. Энхболд хариул даа. Энхболдын микрофоныг өгье. Дэд сайд.

**С.Энхболд:** Вакцин дээр бол яам захиалгынхаа тоог өгдөг, тухайн байгууллагатай тэр үйлдвэрлэгч компанитай Гадаад харилцааны яамаар дамжуулж бид нар бол гэрээ хийдэг. Тоог нь өгч байгаа болохоос бид нар яг худалдан авалт дээр нь хэдэн төгрөг болж байгаа, яаж байгаа нь бол яамаар дамждаггүй байсан тэр үед.

**Б.Баттөмөр:** Нэг иймэрхүү л байгаа юм даа. Ариунбуян. 7 номерын микрофон. Ариунбуян.

**Г.Ариунбуян:** Энх-Амгалан гишүүний асуултад хариулъя. Цар тахлаас урьдчилан сэргийлэх, тэмцэх ариун арга хэмжээнд зориулж иргэд аж ахуйн нэгж байгууллагаас Улсын онцгой комисст мөнгөн болон бараа, материалын хандивыг ирүүлсэн. Энэ бараа материал, мөнгөн хандивыг Монгол Улсын Засгийн газрын тогтоолоор баталсан. Гамшгийн дотоодын хүмүүнлэгийн тусламжийг зохицуулах журам, Улсын онцгой комиссын даргын баталсан тушаал, шийдвэр, хуваарийн дагуу зарцуулж ажилласан байгаа. Эдгээр хандив, тусламжийн орлого, зарцуулалтыг хуулийн хүрээнд хуулийн дагуу цахим хуудсанд шилэн дансны бүртгэл мэдээлэлд Онцгой байдлын ерөнхий газрын цахим хуудсанд тухай бүр мэдээлж ажилласан. Мөн 2020, 2021 онд Үндэсний аудитын газар, Сангийн яамнаас төлөвлөгөөт шалгалтаар энэ талаараа ямар нэгэн аливаа зөрчил дутагдалгүй гэж дүгнэгдсэн байгаа.

**Б.Баттөмөр:** Сангийн яам хариулах уу? Сангийн яамны Төрийн нарийн бичгийн дарга Ганбат 7 номерын микрофон.

**Ж.Ганбат:** Би маргаашийн чуулган дээр энийг тодруулъя. Нөгөө Сангийн яамнаас зээл тусламжтай тухайн үед ажиллаж байсан нэгж нь Эдийн засгийн яам руу явчихсан учраас яг одоо тоон мэдээлэл нь байдаггүй. Энийг гаргаад маргааш тодорхой хэлчихье.

**Б.Баттөмөр:** Маргааш тэр тоогоо сайн бэлдэж ирээрэй. Самбууням Үндэсний аудитын газар. 1 номерын микрофон.

**Я.Самбууням:** Үндэсний аудитын газар Тэргүүлэх аудитор Самбууням байна. Энх-Амгалан гишүүний асуултад хариулъя. Үндэсний аудитын газраас 2020, 2021 оны Ковидын хуулийн хэрэгжилтэд аудит хийсэн. Энэ хуулийн хэрэгжилтэд аудит хийхэд 198.2 мянган хүн тун вакциныг устгалд оруулсан байна гэж дүгнэсэн байгаа. Энд нийт үйлдвэрлэгч буюу 4 үйлдвэрлэгчийн нэр төрлийн вакциныг худалдаж авсан байгаа. Нийт вакциныг худалдаж авахдаа дунджаар 18-35 мянган төгрөгийн өртөгтэйгөөр вакциныг авсан байгаа. Устгалд оруулсан 198.2-ыг дунджаар бодоход 3.4 тэрбум төгрөгийн үнийн дүнтэй вакцин болж байгаа юм. Баярлалаа.

**Б.Баттөмөр:** Энэ чинь 2020, 2021 онд 198 хүн тун байсан. Сая тэр Эрдэмбилэгийн хэлээд байгаагаар бол 600 мянга гээд 2022 онд тэгээд 400 мянган ширхэг нэмэгдчихсэн байна шүү дээ. Яагаад ийм огцом нэмэгдэж байна. 2 номерын микрофон. Энхболд дэд сайд.

**С.Энхболд:** Энэ нэмэгдсэн шалтгаан 2022 онд бол бид нар дандаа файзер вакциныг хэрэглэсэн. Файзер вакцин өөрөө түрүүн бас Эрдэмбилэг дарга хэлсэн байгаа. Хасах 70 градусаас гаргаад бид нар 6 цагийн дотор хийх ёстой байдаг. Тийм учраас 1 фалкон вакциныг бид нар 6 хүнд хийдэг. 5-6 хүнд хийж байгаа. Тэгэхээр энэ маань өөрөө тэр өдрөө яг тэр цагтаа 5 хүн ирэхгүй бол тэр вакциныг бусад нь ингээд хорогдол болоод л явна гэсэн үг. Тэгээд 400 мянган тун вакцин хорогдсон гэсэн үг.

**Б.Баттөмөр:** Энх-Амгалан гишүүн тодруулъя.

**Б.Энх-Амгалан:** Би энэ материалуудыг Үндэсний аудитын дүгнэлт болоод энэ түр хорооны ажлын хэсгийн дүгнэлт дотроос л аваад байгаа шүү дээ. Би өөрөө бол сайн мэдэхгүй. Тэгээд асуухаар бие бие рүүгээ чихээд би мэдэхгүй, тэр мэдэхгүй, төдийд болъё гээд суугаад байх юм. Яг нарийндаа яривал танай энэ юунуудыг чинь би дүгнэлтийг нь барьчхаад суугаад байгаа байхгүй юу. Эм, эмнэлгийн хэрэгслийн хяналт зохицуулалтын газрын чинь дүгнэлтийг барьчихад Дэлхийн эрүүл мэндийн байгууллагын яаралтай үед хэрэглэх түргэвчилсэн оношлуурын жагсаалт байхгүй тул энэ компаниас авч болохгүй гээд ийм дүгнэлт, Цэцэгсайхан чи эсвэл худлаа дүгнэлт гаргачихсан юм уу. Эсвэл энэ Дармаа гэдэг хүн чинь нарийн бичиг Саранцэцэг энэ хүмүүс чинь худлаа дүгнэлт гаргачихсан юм уу. Ийм юм ирээд байхад та нар авчихсан байна гээд би хэлээд байна шүү дээ. 8 тэрбум төгрөгийн. Тэгээд энэ чинь 10 хүнээс зөвхөн 2-ыг нь үнэн оношилдог, бусад нь оношилдоггүй. Энэ хэрэггүй гээд хэлээд байхад авчихсан гэдэг юм яриад байна.

**Б.Баттөмөр:** 1 минут нэмж өгье. Энх-Амгалан гишүүн.

**Б.Энх-Амгалан:** 480 мянга ам. долларыг Эрүүл мэндийн яамнаас Хятадын компани руу шилжүүлчихсэн л гээд байна шүү дээ. Энэ нь тэгээд үнэн юм уу, эсвэл энэ ажлын хэсэг худлаа дүгнэлт гаргаад өгчихсөн юм. Эсвэл Аудит худлаа дүгнэлт гаргаад өгчихсөн юм уу. 198.2 мянган тун вакциныг устгалд оруулчихсан гэж байна. Тэгээд 22 онд 400 мянга буюу 402 мянга буюу 3 дахин давсан ийм вакцин тэгээд дандаа задлаад л тэгээд л хүн ирэхгүй байна гээд л устгаад байсан л гэж байна. Энэ хэр бодитой үнэн юм бэ. Энийг та бүхэн маань гаргаад өгөөч. Үүний нийт үнийн дүн хэд болчхов. Тэр тоцилизум эмийн асуудлаар 8 тэрбум төгрөг нь үнэн юм уу. Нэг бүрийнх нь үнийг нь хэдэг юм. Энийг нэг гаргаад өгөөч. Би нэг ийм хэдэн юм асуух гээд байгаа юм. Дээрээс нь сая энэ 58.4 тэрбум төгрөгийг одоо энэ аудитын дүгнэлтийн чинь 2 дугаар хүснэгтэд байна шүү.48.5 нь Эрүүл мэндийн яаманд, Онцгой байдалд 9.9 энэ тэр гээд, тэгээд иргэдээс ирсэн мөнгөн хандив аж ахуйн нэгжээс ирсэн 6.9 тэрбум гээд.../минут дуусав/

**Б.Баттөмөр:** Энх-Амгалан гишүүнд дахиад нэг минут нэм өгье.

**Б.Энх-Амгалан:** Энэ чинь тэгээд шилэн дансныхаа юман дээр нийцээгүй гээд аудитын дүгнэлт гарчихсан. Эсвэл Үндэсний аудит худлаа дүгнэлт гаргачихсан юм уу. Нөгөөдүүл нь болохоор байгаа шүү дээ, энэ байлгүй яадаг юм гээд байдаг. Энийгээ тодорхой болго. Тэгээд би ийм хэдэн юмнууд дээр маш тодорхой асуултууд асуусан шүү.

**Б.Баттөмөр:** Хэн хариулах уу. Эрдэмбилэг 1 номерын микрофон.

**Ц.Эрдэмбилэг:** Энх-Амгалан гишүүний асуултад хариулъя. Түргэвчилсэн оношлуур, шүлсний түргэвчилсэн оношлуурын хувьд бол тухайн үедээ бол Улсын онцгой комисс болон Гадаад хэргийн яамаар дамжуулаад бид бүхэн түрүүн бас сайдын хэлснээр 100 мянган оношлуур авах мөнгөөр буюу 1.5 тэрбум төгрөгөөр тухайн үедээ бол 2 дахин хямдхан буюу 7500 төгрөгөөр 200 мянган оношлуурыг авсан. 200 мянган оношлуураа бол бид бүхэн тухайн үеийнхээ нөхцөл байдалд ашигласан. Тэр Цэцэгсайхан даргын тодорхойлолттой энэ бичиг нь бол энэ 200 мянган оношлуурыг аваад эмнэл зүйд ашигласны дараа эргээд хяналт хийхдээ энэ оношлуур маань бас мэдрэх чанар их бага байна гэдэг дүгнэлт гаргасан байгаа. Үүний дагуу дараагийн удаа дахиад ийм хэмжээний оношлуур авахаар төлөвлөж байсан. Тэгээд энэ дүгнэлт дээр нь үндэслээд бид нар аваагүй юм. Тэгэхээр анх энэ оношлуурыг тухайн үед авахад бол ямар нэгэн дүгнэлт байхгүй. Энэ оношлуур маань өөрөө Герман улсын сертификаттай, олон улсад хүлээн.../минут дуусав/

**Б.Баттөмөр:** Шадар сайд тайлбар хийе гэж байна. Шадар сайд 1 минут өгье. Дараа нь Энхболд дэд сайд.

**С.Амарсайхан:** Би бас нэг нэмэлт тайлбар хэлье. Тухайн үед бас та бүхэн мэдэж байгаа вакцин ямар үнэтэй, ямар хугацаанд, яаж авч ирэх вэ гэдэг асуудал үнэхээр улс орнуудын уралдаан болчихсон байсан ийм цаг үе. Вакцины үнэ өртгийн асуудал дээр Сангийн яам нэг бүрчлэн тэр мэдээллээ тодорхой өгөх хэрэгтэй. Нэгдүгээрт.

Хоёрдугаарт энэ оношлуурын асуудал. Энэ яригдаад байгаа оношлуур бол ямар нэгэн аж ахуйн нэгжээр дамжаагүй. Гадаад харилцааны яам тухайн үед Засгийн газар, Улсын онцгой комиссын дээр яригдаад Гадаад харилцааны яам, Монгол Улсаас Бээжин хотод Бүгд Найрамдах Хятад Ард Улсын Бээжин хотод суугаа Элчин сайдын яамаар дамжиж шууд үйлдвэртэй нь холбогдож хямдхан авсан ийм оношлуур. Ний нуугүй ярихад тэр үед бас оношлуурын уралдаан явж байсан. Та бүхэн мэдэж байгаа. Хажуугаар нь оношлуур, эмийн хэрэгсэл шахдаг нөхөдийн ийм уралдаан явж байсан.../минут дуусав/

**Б.Баттөмөр:** Шадар сайд дахиад 1 минут нэмж өгье.

**С.Амарсайхан:** Шууд хямдхан оруулж ирэх тийм нөхцөл байдал бүрдсэн учраас Гадаад харилцааны яам энэ асуудлыг хариуцаж бас Элчин сайдын яамаар дамжуулж шууд үйлдвэртэй харьцаж оруулж ирсэн. Аль болох үнэтэй оношлууруудыг, үнэтэй эрүүл мэндийн хэрэгслүүдийг шахдаг, шахах тийм сонирхол бүхий нөхөдийн бас оролцоотой энэ элдэв янзын ярианууд гарсан гэдгийг бас зориуд би тэмдэглэж хэлье. Холбогдох байгууллагууд нь энийг бас тодруулж шалгаж нягтална биз.

Тэр үед оношлуурыг дэлхийн эрүүл мэнд бүртгэх битгий хэл вакцин нь ч бүртгэгдээгүй, бүртгэхийг нь бас хүлээгээд байсан цаг хугацаа бидэнд бас бий шүү дээ.

**Б.Баттөмөр:** Энхболд 2 номер. Дараа нь төрийн албаны зөвлөл.

**С.Энхболд:** Вакцины хорогдлын тооцоог бид нар өөрсдийн бас энэ орлогод бүртгэж авсан баримжаа үнээр тооцоолоход нийтдээ 600 орчим мянган тунгийн хүн тунгийн үнийн дүн бол 10 тэрбум 600 сая төгрөг гэж гарч ирж байгаа. Маргааш Сангийн яамнаас бас дэлгэрэнгүй мэдээлэл нь гарч ирэх байх. Тэр Тоцилизумаб гээд энэ маань 2 янзын савлагаатай байдаг. 80 милиграм, 400 милограмм. 1 хүнд бол 400 милограммыг хийх ёстой. 80 милограммын нь үнэ бол 313,500 төгрөг. 400 миллиграммтай ампул нь болохоор 1,425,000 төгрөгийн үнэтэй ийм юм байгаа. Тэгэхээр бид нар нийтдээ 7000 ампулыг 8 тэрбум, 500 сая төгрөгөөр тендер зарлаж худалдаж авсан байна. Энийг бол ашигласан, ашиглаад бид нар орон нутаг бүх шатны эмнэлгүүдэд хуваарилалтаа хийгээд тараагдсан байгаа.

**Б.Баттөмөр:** Төрийн албаны зөвлөл яасан нөгөө Баатарзориг дарга. 5 номерын микрофон.

**Б.Идэрчулуун:** Төрийн албаны зөвлөлийн гишүүн Идэрчулуун. Эрхэм гишүүн Энх-Амгалангийн асуултад хариулт хариулт өгье. Түрүүн зөвлөлийн даргын мэдээлэлд дурдагдсан Ковидын нөхцөл байдал үргэлжлэх хугацаанд төрийн 433 байгууллагын 6418 хүний томилгоонд хяналт шалгалт хийсэн. Энэ ажлын хүрээнд Говь-Алтай аймаг мөн ялгаагүй хамрагдсан. Энд 22 байгууллагын 419 хүний материалыг бол хуруугаараа имэрч үзэж, энэ зөрчлийг шалгасан. Тэгэхэд Говь-Алтай аймаг хамгийн өндөр зөрчилтэй буюу 121 томилгоо хууль бусаар хийсэн дээр Төрийн албаны зөвлөлийн тогтоолоор тогтоогдоод энэ зөвлөл шийдвэрээ хэрэгжүүлэх үүднээс шахаж шаардсаны улмаас 121 томилгооноос 107-г нь өөрсдөө хуульд нийцүүлж хүчингүй болгох, чөлөөлөх ийм асуудлыг хийгээд 14 нь биелэгдээгүй үлдсэн юм. Энэ 14 хүнтэй холбоотой асуудлыг Төрийн албаны зөвлөлийн хуралдаанаар шийдээд эд нарыг томилсон томилгоог нь хүчингүй болгож шийдвэрлэсэн. Энэ хугацаандаа ковидын хууль үйлчлэх хугацааг нь сунгасантай холбоотойгоор энэ албан тушаал дээрээ ахиж хууль бус хүмүүсийг томилсон.

Одоогийн байдлаар Говь-Алтай аймаг 104 төрийн албан хаагч хууль бус томилгоотой байгаа. Төрийн албаны зөвлөлийн тогтоол хууль бус юм уу, хэрэгждэггүй юм уу гэж гишүүн асуусан. Төрийн албаны тухай хуулийн 65 дугаар зүйл дээр Төрийн албаны зөвлөлийн шийдвэрийг төрийн байгууллага, албан тушаалтан заавал биелүүлэх үүрэгтэй гэж заасан. Энэ Төрийн албаны зөвлөлийн шийдвэр бол хэрэгжинэ. Энэ ажлын хүрээнд манайх үе шаттайгаар энэ ковидын хуулийн үйлчлэх хугацаа дуусгавар болж байгаатай холбоотойгоор 2022 оны 11 сарын 2-ны хуралдаанаас 43 дугаар тэмдэглэлээр энэ шийдвэрлэх арга замыг 2 чиглэлээр үүрэг өгсөн байгаа. Үргэлжлүүлээд бид нар 2023 оны 1 сарын 11-нд төрийн байгууллага, албан тушаалтанд мэдэгдэл хүргүүлсэн. Энэ хууль зөрчөөд байгаа Засаг даргыг яах юм бэ гэж асуусан. Энэ дээр Төрийн албаны зөвлөлийн тогтоол хэрэгжинэ. Дээр нь төрд учирсан хохирол энэ хууль бус томилгооны улмаас төрд учирсан хохирлыг бид нар ардаас нь хөөцөлдөж энэ төрд учирсан хохирлыг гаргуулах асуудлыг тавина. Дараагийн асуудал хууль бус томилгоотой холбоотойгоор төрийн албаны хууль тогтоомжийг зөрчиж байгаа Засаг даргыг огцруулах асуудлыг Засгийн газарт тавих болно. Баярлалаа. Төрийн албаны хуулийн хэрэгжилт энэ зөрчилтэй холбоотойгоор анхаарал тавьж асуулт асуусан Энх-Амгалан гишүүнд баярлалаа. Хариулж дууслаа.

**Б.Баттөмөр:** Надад нэг асуулт байна. Ер нь энэ дээр бол өнөөдөр бас олон тоо л ярьцгааж л байна. Нэг тоон дээр бол хатуу тогтох хэрэгтэй. Монгол улс Ковидын хуулийн хүрээнд 11.2 их наяд төгрөгийн санхүүжилт хийсэн. Үүнээс 7.5 их наяд төгрөг нь мөнгөн хэлбэрээр, 3.7 их наяд төгрөг нь эд хөрөнгийн хэлбэрээр, мөнгөн бус хэлбэрээр ингэж хийгдсэн. Энийг бол манай Сангийн яам мэдэж байгаа байх. Энэ 3.7 их наяд төгрөгийн мөнгөн бус хэлбэрээр байж байгаа. Энэ дотор задлаад үзэхээр энэ төсвийн орлогын тасалдлыг нөхсөн гадаад эх үүсвэрийн зарцуулалт гээд 2.1 их наяд төгрөг байгаа. Үүний гүйцэтгэлийг манай энэ Улсын Их Хурлын Тамгын газрын ажилтнууд Сангийн яамнаас нэхээд энийг өгөөгүй байгаа. Үүний гүйцэтгэл хэзээ ирэх вэ? Юу юунд зарцуулсан юм бэ гэсэн нэг дэх асуулт.

2 дахь асуулт. Энэ 3.7-оос 2.6-г хасчихаар цаад талд нь 1.5 бараг 1.6 орчим их наяд төгрөг нь бол энэ хөнгөлөлт, чөлөөлөлт гэж байгаа юм. Энд нийгмийн даатгалыг чөлөөлсөн, нийгмийн даатгалын шимтгэлийг чөлөөлсөн, нийгмийн даатгалын торгууль, алдангиас чөлөөлсөн, хувь хүний орлогын албан татвар, аж ахуйн нэгжийн орлогын албан татвар гээд баахан зүйлийг чөлөөлсөн нь бол 1.5 их наяд төгрөг болчхож байгаа байхгүй юу. Энийг зарцуулсан гэж үзэх юм уу эсвэл орлого олох боломжийг байхгүй болгосон гэж үзэх юм уу? Ганбат дарга аа. Ийм 2 асуултад би хариулт авъя. Энэ өөрөөр хэлбэл энэ 1.5 их наяд төгрөгийг чинь зарцуулчихсан юм шиг зарцуулалт нь яваад байхаар чинь нөгөө энэ ковидын чинь үнийн дүн нэмэгдээд байна шүү дээ. Би бол энийг зардал гэж үзэхгүй л юм болов уу л гэж бодоод байгаа юм. Тэгэхдээ та нарын гаргаж өгсөн тайлан энэ тэрийг үзээд зардал гээд л яваад байгаа л даа. Энэ 2 асуултыг асууя. 7 Номерын микрофон.

**Ж.Ганбат:** Бид Их Хурал, Сангийн яамнаас бол Ковидод зарцуулсан тайланг бол өмнө Онцгой комисс, Шадар сайдын ажлын алба дээр нэгтгэгдээд юмнуудыг өгөөд байсан л даа. Яг тусгайлан Сангийн яамнаас ирсэн файлууд нь бас яагаад өгөөгүйг нь би тэрийг нь тодруулъя. Бид бол шаардлагатай Их Хурал дээр тайлан тавих гэж байна, Ковидын тайлан гаргаж байна гэдэг утгаараа мэдээллүүдийг бол бүрэн өгөөд уг нь ирж байсан. Тэгэхээр энэ дээр бид нэмэлт тодруулгыг нь аваад яг ямар юун дээр гарсан юм бэ гэдэг Сангийн яамнаас бол нийтдээ бид нар бол ковидын үед зарцуулсан. Нийт 9.3 их наядаас улсын төсвөөс 8.3 их наяд гадаад зээл тусламжаас 355.4, төрийн өмчит аж ахуйн нэгжүүдийн нийгмийн хариуцлагын хүрээнд нэг их наяд гээд иймэрхүү тайлангуудыг бол гаргаж ирж байсан л даа. Яах вэ бид энэ таны яг хэлээд байгаа тэр 1.5 их наядыг бол бид зарцуулалт байдлаар тайлагнаад явсан гэдгээрээ бол уг нь зарцуулалтыг нь гаргаад ингэж байх юм. Үндэсний аудитын газар дээр бидний нэг ойлголтын зөрүүний юмнууд бол байна лээ. Бид бол яах вэ энэ дээр яг Сангийн яам бол өөрөөр хэлэх юм бол яг орж исэн мөнгөө зарлагадсан, зарлагадсан дүнгээрээ бид нар зарцуулалтынхаа тайланг гаргаад, тайлагнаад ирчихсэн л байгаа л даа. Энэ дээр би нэг дээр тодорхой хэд хэдэн юмнуудыг нэмэлтээр яах вэ ийм байгаад байгаа юм. Бид нар 2020-2022 онд нийт зарцуулсан гэдгийг өрхөд чиглэсэн аж ахуйн нэгжид чиглэсэн гэдгээр нь он оноор нь бол гаргачихсан. 2020 онд бид нар бол өрхөд чиглэсэн арга хэмжээ 1.7 их наяд, аж ахуйн нэгжид чиглэсэн арга хэмжээнд 1 их наяд, 2021 онд өрхөд чиглэсэн арга хэмжээ нь 3.8 их наяд, аж ахуйн нэгжид чиглэсэн 1 их наяд төгрөг гээд 2022 онд бид бол өрхөд чиглэсэн 1.8 их наяд төгрөгийн ийм нийт зарцуулалтыг бол он оноор нь дотор нь ингэж ангилж гаргаснаар бол танилцуулаад тавьж байгаа юм

**Б.Баттөмөр:** Хариулж дууссан уу. Энэ маргааш Их Хурлын чуулганаар ярина. Гол асуудал энэ санхүүжилт шүү. Монгол Улс бол коронавирусын эсрэг бол сайн ажилласан. Дэлхийн эрүүл мэндийн байгууллага үнэлж байгаа. Энэ санхүүжилтээр асар их тийм хүмүүст буруу ойлголт байна. Бас хардлага бас байгаа. Тийм учраас энэний оньсыг тайлах, энийг хариулдаг газар бол манай Сангийн яам. Энд ийм байна л даа. Тухайлбал. 2020 он, 2021 он, 2022 оны дүнгээр нь бол ажлын байрыг хадгалахад 1.4 их наяд төгрөг, иргэдийн орлогыг хамгаалахад 4 их наяд төгрөг, эрүүл мэндийг хамгаалахад 1.4 их наяд төгрөг, эдийн засгийг идэвхжүүлэхэд 4.2 их наяд төгрөг, ингээд 11.2 их наяд төгрөг болж байгаа юм. Яг энэ ирсэн материал дээр аудит хийсэн. Тэгээд дээрээс нь танайхаас өгсөн энэ материалууд дээр үндэслээд ийм тоо гарсан. Энэ тоог маргааш Их Хуралд танилцуулна. Тийм учраас та нар энэ тоогоо нэгтгэж маргааш чуулган дээр орохгүй бол энэ сонин юм болж магадгүй шинжтэй байна шүү. Энийг би өнөөдөр анхааруулаад хэлчихье.

Тэр сая Энх-Амгалан гишүүний яриад байгаа 58.4 тэрбум төгрөгийн хандив цугласныг ил тод зарлаагүй гэ. Энэ аж ахуйн нэгж, иргэд чинь ярьж байгаа шүү дээ. Бид зөндөө мөнгө хандивласан. Юунд зарцуулсан юм бэ. Тэрний тайланг бид авмаар байна гээд байгаа шүү дээ. Тэгэхээр энэ 58.4 их наяд төгрөгийн хандивынхаа юунд зарцуулснаа ил тод болгох ёстой. Тэр төсвийн алдагдлыг нөхсөн гээд байгаа 2.1 их наяд төгрөгийнхөө гадаад эх үүсвэрийн зарцуулалт гээд энэ дээрээ та нар сая би түрүүн хэлсэн. Энийгээ тодорхой болгох ёстой. Ийм ийм тоон дээрээ бол манай Сангийн яам, Эрүүл мэндийн яам ч гэсэн тэр 1.4 их наяд төгрөг дээрээ тодорхой тоонуудыг их сайн бэлэн болгох ёстой. Онцгой байдлын хувьд ч гэсэн энэ чинь ийм байгаа шүү дээ. 11.2 их наяд төгрөгөөс нөгөө эрүүл мэндийн салбарт зарцуулсан 1.4-ийг хасчихаар цаана нь 9.8 их наяд төгрөгийн зарцуулалтын асуудал явж байгаа байхгүй юу. Энийг юунд зарцуулсан бэ гэдгээ их тодорхой болгох ёстой. Энд маш их олон арга хэмжээнүүд байна л даа.

Хүний эрхийн Үндэсний Комисс бол хуулийн хэрэгжилтэд судалгаа хийчихсэн. 65 заалт дээр 14, 15 орчим юунд үнэлэлт өгөөгүй байгаа. Бусдад нь бүгд нь үнэлэлт өгсөн байгаа.

Үндэсний аудитын газар бол 2020, 2021 онд хийсэн. 2022 оныхыг хийх ёстой. Энэ чинь маш их хэмжээний мөнгө зарцуулагдсан учраас энэ чинь гүйцэд бид нар тайлагнах ёстой шүү дээ. Гадна дотнын зээл тусламж, буцаж төлөх ч мөнгөнүүд байгаа. Татвар төлөгчдийн мөнгө байгаа. Иргэд, аж ахуйн нэгжийн хандив байгаа. Тийм учраас энийг бол төгс хийх ёстой. Манай аудитын байгууллага энэ 2022 оны юун дээр нэмж хийгээд аудит хийх ёстой гэдгийг бас хэлчихье.

Иймэрхүү үр дүнтэй байна. Гишүүд асуулт асууж хариулт авлаа. Үг хэлэх гишүүн байна уу. Үг хэлэх гишүүн алга. Би энэ дээр нэг товч хэдхэн зүйл хэлье. Монгол Улс энэ коронавирусийн айхтар дэлхийд анх удаа тохиолдож байгаа ийм тохиолдлыг Монгол Улс даван туулаад тодорхой хэмжээнд ажиллаад явж байна. Тэгэхдээ энэ аюул бас гүйцэд арилаагүй байгаа. Шинэ, шинэ хувилбарууд гарч ирж байна. Дэлхийн хэмжээнд 671 сая хүн өвчилж 6.7 сая хүн нас барсан байна.

Монгол Улсын хэмжээнд 1 сая 7000 хүн өвчилж, 2136 хүн нас барсан байгаа. Яг энэ тохиолдлынхоо тоогоор дэлхийн хэмжээнд өвчилсөн хүн, нас барсан хүнийг ярихаар 1 хувь гэсэн тоо гарч байгаа юм байна. Манайх 0.21 гэдэг чинь 4.3 дахин бага байгаа. Гэхдээ Монгол Улсын эдийн засгийн хэмжээг та нар мэдэж байгаа шүү дээ. 2020 онд Монгол улсын эдийн засаг 10 орчим их наяд төгрөг л байсан шүү дээ. Энэ жилийнх 2023 оных нь 19 орчим их наяд төгрөг болчихсон байгаа юм. Тэгэхээр Монгол Улсын төсөвтэй тэнцэх хэмжээний ийм 11.2 их наяд гэдэг чинь бол 2020 оны Монгол Улсын төсөвтэй тэнцэх хэмжээний ийм зардал гарсан байгаа. Тийм учраас энэ дээр бол би та нөхдийг энэ тоогоо маш сайн болгоорой. Маргааш үдээс хойш хэлэлцэх байх гэж ингэж бодож байна. Энэ болтол хугацаа байна. Яг энэ байдлаараа танилцуулагдана. Шаардлагатай бол энэ Их Хурлын Тамгын газрын ажилтан, ахлах зөвлөх Батцэнгэл дээр энэ материалууд нь байгаа. Энэ материалыг аваад та бүгд энэтэй бас тохируулаад ажиллах боломж байгаа гэдгийг та бүхэнд хэлье.

Энэ цар тахлын хүрээнд ер нь Монгол Улс 2020 оны 10 дугаар сарын 29-ний өдрийн 36 дугаар тогтоолоороо түр хороог байгуулсан. Түр хороо ажиллалаа. Нийт энэ тайлангийн хугацаанд 14 удаа хуралдаж, Монгол Улсын Засгийн газар, Улсын онцгой комисс, Эрүүл мэндийн яам, Монгол банк, Санхүүгийн зохицуулах хороо, Хүний эрхийн Үндэсний комисс, Нийслэлийн Онцгой комисс, Нийслэлийн Боловсролын газар, Нийслэлийн Эрүүл мэндийн газар болон холбогдох 31 мэдээллийг сонссон.

Хуулийн хэрэгжилттэй холбогдуулж тус тус үүрэг даалгавар өгч ажилласан Дэлхийн эрүүл мэндийн байгууллагаас коронавирусийн цар тахлын хүнд үед чухал шийдвэр гаргаж, шаардлагатай арга хэмжээг цаг тухайд нь авч ажилласан Улсын нэг бол Монгол Улс гэж сайшаан тэмдэглэсэн байгаа. Ер нь бол манай холбогдох байгууллагуудын хувьд богино хугацаанд, зорилтот бүлгийн хүн амаа вакцинжуулалтад хамруулж, иргэдийнхээ эрүүл мэндийг хамгаалж цар тахлын давлагаануудын үеэр эрсдэл өндөртэй иргэдийг эмнэлэгт хэвтүүлж эмчлүүлсэн иргэдийг гэрийн хяналтад эмчилсэн гээд Монгол Улсын туршлагыг бүсийн зарим улсуудад нэвтрүүлж болохыг бол Дэлхийн эрүүл мэндийн байгууллагаас онцолсон ийм тэмдэглэл бол байдаг. Энэ коронавирусийн юунд би дахин хэлэхэд 2020 онд 4.4 их наяд төгрөг, 2021 онд 5.1 их наяд төгрөг, 2022 онд 1.6 их наяд. Нийт 12.2 их наяд төгрөгийн эх үүсвэрийг бүрдүүлж зарцуулсан ийм тооцоо байна. Эндээс бол нийт эх үүсвэрийн 41.9 хувийг төсвийн, 25.4 хувийг гадаадын зээл тусламжийн, 7.6 хувийг нийгмийн даатгалын сангийн, 2.1 хувийг орон нутгийн төсвийн, 2.8 хувийг Эрүүл мэндийн даатгалын сангийн, 10.4 хувийг Ирээдүйн өв сангийн, 9.9 хувийг бусад эх үүсвэрээс санхүүжүүлсэн гэсэн ийм тооцоо гарч байгаа юм. Тэгээд он оноороо гарсан тооцоонууд бол байгаа. Сая хэлсэн тэр тоонуудаа нэгтгэх ийм шаардлага үүсэж байгаа.

Тэр иргэдийн хандивын асуудлыг бол ил тод болгох хэрэгтэй. Энэ юу гэхээр төр засагт бид тайлагнахаас гадна иргэддээ, хандив өгсөн аж ахуй нэгжүүд, иргэддээ бид тайлагнах ёстой гэдгийг та бүгдэд бас хэлье.

Энэ Зээлийн батлан даалтын сангийн тухай хуулийн 13.1-д заасныг үндэслэн 2021 оны 2 дугаар сарын 17-ны өдөр Засгийн газрын 42 дугаар тогтоолоор батлагдсан Эрүүл мэндээ хамгаалж, эдийн засгаа сэргээх 10 их наядын цогц төлөвлөгөөний хүрээнд 5.2 их наяд төгрөгийн зээлийг олгосон байгаа. Энд 25,439 зээлдэгчид олгосон байгаа. 5.2 их наяд төгрөгийн 1 их наяд төгрөг нь ипотекийн зээл байгаа 13,292 хүн энэ ипотекийн зээлийг ашигласан байгаа. Энийг буцаж төлөгдөх учраас энэ ковидын санхүүжилтэд оруулж тооцохгүй. Ийм байдалтай байж байгааг та бүгд бас хэлье.

Ингээд бид нар Ковидын түр хороо хуульд заасан сар бүр хуралдах ёстой хурлаа хийж, 14 удаа хуралдсан байгаа. Тухайн үед холбогдох Байнгын хороотой хамтарч оруулах асуудлыг бол санал гаргаж болох хуульд ийм 2 заалт байгаа. Энэ бол тухайн үед нь яг ингэж Байнгын хороодоор хэлэлцэх ийм шаардлага бол гарсангүй. Ковидын түр хороо тухайн, тухайн үедээ ажлаа хийгээд илтгэл, тайлангуудаа сонсоод, ажлаа хийж гүйцэтгэлээ. Хуулийн хугацаа бол 2022 оны 12 сарын 31-ний өдөр дууссан. Түр хорооны ажиллах хугацаа бол дуусаж байгаа. Маргааш Их хуралд танилцуулснаар дуусгавар болно. Гэхдээ энэ санхүүжилттэй холбоотой асуудал бол цаашаа явна. Оны эхэнд байгаа учраас манай аудитын газар дүгнэлтээ хийх, аудит хийх ийм боломж байгаагүй. Сангийн яамнаас авсан гүйцэтгэлийнхээ хүрээнд бид нар ажлаа хийж гүйцэтгэлээ.

Өнөөдөр Ковидын түр хороо хэлэлцэх асуудлуудаа хэлэлцэж дууслаа. Хуралд идэвхтэй оролцсон та бүгдэд баярлалаа.

**Бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ